Рус режиссёрлари ватанпарвар фаст-фуд тармоғини очмоқчи\n19 май 2021, Тошкент вақти: 01:40\nРежиссёр Андрей Кончаловский (чапда) ва Россия киноматографлар иттифоқи раиси Никита Михалков (ўнгда)\nРоссияда Макдоналдс каби ғарб ширкатлари билан рақобатлашадиган ва маҳаллий фермерларни қўллайдиган ватанпарвар рус фаст-фуд тармоғини очишмоқчи. 18 миллион АҚШ долларлик қийматга эга ушбу лойиҳа ташаббускорлари Россиянинг энг машҳур кинорежиссёрларидан бўлмиш ака-ука Никита Михалков ва Андрей Кончаловскийлардир.\nКремлга яқин алоқалари билан маълум бўлган ака-ука режиссёрлар аввалдан ғарб таъсирини қоралаб келади.\nАка-укалар янги лойиҳаларига аллақачон ном ҳам топишди: “Уйда ейлик!” (“Едим дома!”)\nЯнги тармоқ Кончаловскийнинг актриса ва пазандалик шоусини олиб борувчи рафиқаси Юлия Висоцкая эгалик қиладиган “Едим дома!” бренди таркибига қўшилиши айтилмоқда.\nМосква вилояти губернатори Андрей Воробьевга ташаббус маъқул келди.\n“Яхши фикр”, деди Воробьев: “Кичик бизнеслар ва тармоқлар иш ўринлари яратади. Бизда етиштириладиган маҳсулотлар бўлса бундай кафелар учун жуда мос келади”.\nМосква вилояти ҳукумати бошчисининг ўринбосари Денис Буцаев таклиф қилинаётган фаст-фуд тармоғини “Макдоналдс кушандаси” дея мақтади.\nРоссия ҳукумати эса бу ташаббусга унча катта қизиқиш кўрсатгани йўқ.\nҲукумат 9 апрель куни ака-укаларнинг тўғридан-тўғри маблағ берилишини сўраб қилган илтимосини рад этди. Бўлажак ишбилармонларга унинг ўрнига мамлакатдаги кичик бизнесни қўллаш билан шуғулланувчи дастурга мурожаат қилиш таклиф қилинди.\nБу дастурда маблағнинг 70 фоизи ҳукумат кафолати остида қарз сифатида берилади, қолган 30 фоизи бўлса хусусий сармоячилардан келади.\nҲукумат бошқарувидаги Сбербанк ака-укаларга қарз бериши мумкинлиги айтилмоқда.\nМихлаков ва Кончаловский лойиҳанинг “ижтимоий-сиёсий аҳамияти”дан келиб чиқиб, Президент Путиндан ҳукумат томонидан ёрдам берилишини сўрашгани ҳақида хабар тарқатилди.\nКоммерсантъ нашрига кўра, ака-укалар ўз ташаббусларида “Бу лойиҳанинг мақсади импортни алмаштиришни тарғиб қилиш ҳамда ғарбий фаст-фуд тармоқларига альтернатива яратишдир”, деб ёзишган.\nНашрда ёзилишича, Путин шахсан ўзи бош вазир ўринбосари Аркадий Дворковичга ташаббусни “кўриб чиқишни ва қўллашни” буюрган.\nПутиннинг матбуот котиби Дмитрий Песков бу иддаоларни шарҳлашдан бош тортди, лекин яқинда Путин билан Михалков учрашгани ҳақидаги миш-мишларни тасдиқлади.\nСанкциялар сабаб бўлди\n10 апрель куни Кончаловский рус телевидениесига маҳаллий фаст-фуд тармоғини очиш ҳақида бир неча йилдан бери ўйлаб келаётганини айтди.\nКончаловский ўтган йили Россияга қарши санкциялар жорий қилиниши ва уларга жавоб сифатида Россияга четдан озиқ-овқат импорт қилишга тўсиқ қўйилиши уни бирор чора кўришга ундаганини қўшимча қилди.\nКончаловскийнинг айтишича, укаси мамлакатдаги аграр бўҳрон ҳақида ҳужжатли фильм олганидан кейин унга маслаҳат сўраб юзлаган фермер мурожаат қилган.\nАка-укалар Москва ва Калуга вилоятларида 41 та кафе очишмоқчи. Уларнинг барчасига маҳаллий ширкатлар маҳсулот етказиб беради. Таомноманинг 40 фоизигача бўлган қисми вилоятдан келган маҳсулотлардан тайёрланади.\nЛойиҳада тармоқнинг болалар уйларини ҳам овқат билан таъминлаши таклиф қилинган.\n“Едим дома!” очилган тақдирда ҳам кучли рақобатга дуч келиши аниқ.\nМакдоналдс Россия ва АҚШ ўртасидаги келишмовчиликлар сабаб баъзи муаммоларга дуч келган бўлса-да, Россияда машҳурлигича қолмоқда.\nРоссия Қримни аннексия қилиб олганидан кейин Макдоналдс яриморолдаги кафеларини ёпган эди. Бунинг кетидан баъзи миллатчи сиёсатчилар АҚШ тармоғини Россиядан чиқариб юборишга чақирдилар.\nЎтган йилнинг август ойида Россиядаги истеъмолчилар ҳуқуқларини ҳимоя қилувчи гуруҳнинг қарори билан тўрт Макдоналдс кафеси ёпилди. Улар кейинроқ қайтадан очилди.\nИнтернет блоггерлар бўлса “Едим Дома!” ташаббусини мазах қилишмоқда. Михалковнинг Макдоналдс логоси билан ёнма-ён қўйилган суратлари кенг тарқатилди.\nTwitterда “булочкадан чарчаган” ифодаси кенг муҳокама қилинди. Бу Михалковнинг Оскар мукофотини олган “Қуёшдан чарчаганлар” фильми номига шамадир. Рассом Сергей Ёлкин эса Михалковнинг гамбургер булочкаси шаклидаги шоҳ қалпоғини кийиб олган суратини чизди.


Ироқ Бош вазири Россия Ироқдаги жангариларга ҳужум қилишига қарши эмас\n24 январ 2021, Тошкент вақти: 11:05\nИроқ Бош вазири Ҳайдар ал Абодий, агар Москва Ироқ ҳудудида жангарилар манзилларини бомбардимон қилиш таклифи билан чиқса, бу таклифни иккиланмай қабул қилиши ҳақида билдирди.\nФранция-24 телеканалига 1 октябрда суҳбат берган Абодийнинг айтишича, ҳозирча Россия бу ҳақда ҳеч қандай таклифларни киритмаган. “Агар бундай таклиф бўлса, мен буни маъқуллайман”, деди Абодий.\nИроқ Бош вазири Россия президенти Владимир Путин билан мулоқот қилаётганини ҳам айтиб ўтди.\nРоссия ташқи ишлар вазири Сергей Лавров 1 октябрь куни Москва Ироқда ҳаво ҳужумларини уюштириш режасига эга эмаслиги ҳақида баёнот берган эди.\nИроқ Бош вазири, агар рус ҳарбий учоқлари “Исломий давлат” гуруҳи жангариларини эмас, Сурия мухолифати қуролли кучларини бомбардимон қилаётгани исботланса, қаттиқ афсусда бўлишини алоҳида таъкидлади.\nАбодий "Москва ва Вашингтон Сурия атрофидаги баҳсларга барҳам бериб, бу минтақада барқарорлик ўрнатиш учун биргаликда ҳаракат қилишлари лозим", деган фикрни билдирди.


Android энди ўзбекистонликларни ҳам зилзила ҳақида огоҳлантиради - Terabayt.Uz\nGoogle Ўзбекистонда бир дақиқада зилзиладан огоҳлантирувчи функцияни тақдим этди. Бу тўғрида UZZOOM нашри хабар бермоқда.\nЎҚИНГ: MIUI 11’даги янги функция Xiaomi смартфонлари эгаларининг ҳаётини сақлаб қолиши мумкин!\nИлгари ушбу функциядан Янги Зеландия ва Грецияда фойдаланиш мумкин эди, аммо ҳозирда компания юқори сейсмик фаолликка эга мамлакатлар рўйхати кенгайтирилди. Улар қаторига Ўзбекистон, Филиппин, Қозоғистон, Қирғизистон, Тожикистон ва Туркманистон ва Туркия ҳам кирди.\nКомпаниянинг сўзларига кўра, Android-қурилмаларга ушбу ёздаёқ мазкур функция тарқатилади. Уни ёқиш учун «Созламалар» – «Жойлашув» – «Кенгайтирилган» – «Зилзиладан огоҳлантиришлар» бўлимига ўтиш лозим.\nЎҚИНГ: Ичкарида нима бор: Ер ядроси ҳақида\n#Android #Google #Smartfon #Android смартфон #иловалар #Ўзбекистон


Бизда коронавирус статистикасини камайтириб кўрсатишадими? - Darakchi\nБизда коронавирус статистикасини камайтириб кўрсатишадими?\nЖАМИЯТ 03.07.2020, 13:53\nУшбу саволга Вирусология илмий-тадқиқот институти директори ва Соғлиқни сақлаш вазирлиги бош инфекционисти Эркин Мусабаев жавоб берди:\n- Мен аниқ айтишим мумкинки, ҳозирда аввалгидек ҳеч қандай талаблар қўйилаётгани йўқ. Агар маҳаллий даражада ёки бепарволик оқибати ёки бошқа сабабларга кўра бунга йўл қўйилаётган бўлса, демак, статистика анча паст бўлиши табиий.\nАммо ҳар қандай ҳолатда ҳам, ҳақиқий касаллик кўрсаткичлари ва қайд этилган касаллик кўрсаткичлари мавжуд. Биз ҳамма нарсани синчковлик билан олиб борсак ҳам, ҳар қандай ҳолатда ҳам қайд этилган касалликлар кўрсаткичи ҳақиқий касалликлар кўрсаткичидан нечадир фоиз паст бўлади. Шунинг учун, атайлаб камайтириш, деган нарса йўқ.\nШаҳноза Холмахаматова: "ОТМда контракт тўловларини камайтириш керак ёки карантин тугагунча вақт бериш лозим"\nАлишер Ҳожиметов: "Саралаш марказларига келаётганларнинг айримларида умуман касаллик аломати йўқ. Унда коронавирус йўқлиги ҳақида маълумоти ҳам бор..."\nҚозоғистонда 2 млн нафардан зиёд фуқаро Covid-19`га қарши бепул эмланади


ШАЙНОМИН – wellmed\nХар бир таблетка қуйидагиларни ўз ичига олади:\nГлюкозамин калий сулфат хлориди….…………………….500 мг\nХондроитин сулфати.…………………….…………………400 мг\nВитамин С ……………………………………………………100 мг\nТўлдирувчилар …………………………………………………………….зарурият бўйича\nАктив моддаларнинг хусусиятлари\nГлюкозамин калий сулфат хлориди хондроитиннинг таркибий қисмидир ва организмда бўғимларнинг кемирчак тўқималари томонидан ишлаб чиқарилади. Глюкозамин кемирчак тўқимаси шаклланиши учун зарур бўлган биокомпонентларни синтез қилиш учун қурилиш материали сифатида қўлланилади. Суякда калцийнинг нормал чўкишини таъминлайди.\nХондроитин сулфат – гликозаминогликанлар гуруҳига мансуб юқори молекуляр полисахарид. Бўғимларнинг кемирчак тўқималари томонидан ишлаб чиқарилади, у синовиал суюқликнинг таркибига киради.\nС витамини (аскорбин кислотаси) инсон рационидаги зарур витаминлардан биридир. У гормонлар, интерферонлар, сафро кислоталари каби тана учун муҳим бўлган бирикмалар синтези учун қайтарилувчи ва метаболик жараёнлар коферменти биологик вазифасини бажаради. Аскорбин кислотаси бириктирувчи ва суяк тўқималарининг нормал ишлаши учун ҳам зарурдир. Антиоксидант сифатида у ҳужайра мембраналарини шикастланишдан ҳимоя қилади.\nШайномин биологик фаол қўшимчаси- организмдаги кемирчак ва боғламларнинг нормал шаклланиши, синовиал суюқликнинг секрециясини таъминлаш, бўғимларнинг нормал ишлаши ва уларнинг эрта эскириши ва бузилишининг олдини олиш учун фойдали бўлган табиий биокомпонентлар ва С витаминининг манбаидир.\nШайноминни кемирчак тўқималарнинг нормал янгиланиш жараёни, бўғимларда дегенератив жараёнларнинг ривожланишини олдини олиш (тормозлаш), уларнинг нормал физиологик функцияларини сақлаб туриш учун тавсия этилади.\nШайномин маҳсулоти бўғимларнинг боғлам ва кемирчак тўқималарининг мустаҳкамлигини, шунингдек бириктирувчи тўқима ва синовиал суюқликнинг нормал шаклланишини ва унинг ёпишқоқлигини таъминлайди.\nБиоқўшимча кемирчакнинг ортиқча ейилишини олдини олишга ёрдам беради, айниқса узоқ вақт жисмоний машқлар пайтида (спортчиларда, юк кўтарувчиларда), терининг эластиклигини ва мушакларнинг мустаҳкамлигини узоқ муддат сақлашга ёрдам беради.\nШайноминни узоқ йотоқ режимдан сўнг реабилитация даврида бўғинлар фаолиятини кучайтириш учун ҳам тавсия этиш мумкин.\nБиоқўшимча тиш, соч, тирноқларнинг нормал шаклланиши, зарур жисмоний фаоллик ва тананинг умумий тонусини сақлаб туриш учун фойдалидир.\nҚўллаш усули ва тавсия этилган дозалари\nКатталар асосий овқатдан кейин кунига 1 ёки 2 таблеткадан ёки мутахассис кўрсатмаси бўйича.\nКамдан кам ҳолларда аллергик реакциялар ва қабзият бўлиши мумкин.\nҚуруқ, болалар ололмайдиган жойда 30°C дан юқори бўлмаган ҳароратда сақлансин.\nКалций цитрат 1200 мг, Калцитриол 3 мкг\nОмега-3 йоғ кислоталари 350 мг, ЭПК (Эйкозапентаеноик кислота) 180 мг, ДГК (Докозагексаеноик кислота) 120 мг...


"ANDIJONYOG'MOY" AKSIYADORLIK JAMIYATI\n“ANDIJONYOG’MOY” AKSIYADORLIK JAMIYATI\nДата опубликования модератором*: 25.09.2019\n“АНДИЖОН ЁҒ МОЙ” акциядорлик жамиятининг бошқарув лавозимлари учун\n-жамият бошқарув раиси;\n-ишлаб чиқариш бўйича директор;\n-жамият режим бўйича директор;\n-маркетинг ва савдо бўйича директор; лавозимларига номзодларни саралаш бўйича танлов эълон қилади.\n-олий маълумот йўқ;\n-раҳбарлик лавозимида камида икки йил иш тажрибасига эга бўлмаган,\n-ўз қўли билан ёзилган ариза;\n-автобиография (батафсил кўрсатилсин);\n-касбий маълумотни, иш стажи ва малакасини тасдиқловчи хужжатлар, сертификатлар;\n-алока учун маълумотлар;\n2019 йил 25 сентябрга қадар.\nХужжатлар қуйидаги манзилда қабул қилинади: 170100, Андижон шаҳри, А.Фитрат кўчаси, 14-уй. Маълумотлар учун тел.: (74) 223-11-63, 93, 410-53-56. Веб сайтwww. uz andyogmoy @ inbox ru.(www. Andijonyogmoy.uz) Белгиланган муддатлардан кейин юборилган таклифлар танловда иштирок этмайди. “АНДИЖОНЁҒМОЙ” АЖ маъмурияти.


АҚШ тамаки далаларида болалар меҳнати - BBC O'zbek\nАҚШ тамаки далаларида болалар меҳнати\nImage caption 13 ёшли Фернандо ва унинг акаси тамаки даласида ишлаб, ҳафтасига 500-600 доллар топган вақтлари бўлган.\nАҚШ тамаки далалрида ёш болалар авлодлар оша ишлаб келганлар.\nЛекин Human Rights Watch нинг янги ҳисоботига кўра, бу амал зарарли ва ислоҳотга муҳтож.\nТамаки Шимолий Каролина штатида кенг миқёсда етиштирилади ва штат иқтисоди учун муҳим.\n13 ёшли Фернандо эрталаб соат олтидан кечгача тамаки экилган эгатлар узра юриб гулларини узади, баргларини кесади.\n"Кўплар тамакига ишлатилган кимёвий моддалардан сақланиш учун қўл ва бош учун тешиги бор қоп кийиб оладилар. Мен ишга чиққан биринчи куним кимёвий моддалар юзимга тегаверганидан кечқурун уйга келганимда бутун юзим ачишиб, ёнганди", дейди Фернандо.\nФернандо ва унинг акаси ўтган йили ёзда 3 ой ҳафтасига 72 соат ишлаб, тамаки баргини тердилар. Бунинг учун ёшлари 12 ва 13 да бўлган болалар ҳафтасига 500-600 доллар ҳақ олдилар.\nҲайратланарли ери шуки, бу ҳолат жорий Америка қонунларига зид эмас.\nИкки йил аввал бу борада қонунга ўзгартиришлар маъқулланмади. Эндиликда ҳуқуқ фаоллари тамаки саноатининг ўзи болаларнинг тамаки далалрида ишлашларига нисбатан аҳлоқий қарор беришларига умид қилмоқдалар.\n"Мен шудринг босган ва бўйи бўйларидан баланд бўлган тамаки оралаб юрган болаларни кўрдим. Уларнинг терилари орқали никотин сизиб киради. Биз суҳбатлашган болаларнинг аксари никотин билан заҳарланиш белгилари ҳақида айтишди. Кўнгил айниш, қусиш, бош оғриғи ва бош айланиш уларнинг ҳамиша ҳамроҳи", дейди Human Rights Watch номидан тадқиқот олиб борган Маргарет Вурс.\nHuman Rights Watchга кўра, болалар шунингдек хавфли ускуналар яқинида, хавфли меҳнат қуроллари билан ҳам ишлайдилар.\nТашкилотнинг айтишича, бу билан АҚШ Халқаро Меҳнат Ташкилоти конвенцияларини бузмоқда.\nВашингтон қонунларига кўра, болалар фермерлик хўжаликларида ишлашлари мумкин, лекин фақатгина мактабдан тишқари соатларда. Лекин неча соат ишлашлари мумкинлиги ҳақида ҳеч нима айтилмаган.\nImage caption Жессика Родригезга кўра, болалар кўчада санғиб юрганларидан кўра, далада ишлаб пул топрганалари яхши.\nҲуқуқ фаоллари болаларнинг далаларда ишлашларини бутунлай тақиқлаш керак деган фикрдалар.\n"Бразилия каби мамлакатларда 18 дан ёш бўлган болаларнинг тамаки далалари дохил кўплаб соҳаларда ишлашлари тақиқланган", дейди Маргарет Вурс.\nЖои Скоттнинг саккиз авлоди Шимолий Каролинада тамаки етиштириш билан шуғулланиб келган.\n"Менинг болалагим тамаки хўжалигида ўтган. Менинг ота-онам мен учун ҳеч қандай хавф кўришмаган. Мен ҳам ўз фарзандларим учун буни хавф сифатида кўрмайман", дейди Жои Скотт.\nСкоттнинг ўзи 18 кирмаган болаларни ишга ёлламаса ҳам, бошқа фермерлар шундай қилаётганликлари эҳтимолини рад этмайди.\nЛекин унинг айтишича, болаларнинг далада ишлашлари минтақа анъаналари билан боғлиқ.\n"Мен ота-боболарим қилган ишни қилиб ҳаётдаги кўплаб қадриятларни ўрганганман. Далада ишлаб бир долларни топиш не қадар қийин эканлиги, пулнинг қадри ва ишлаган пулингни қандай қилиб тўғри йўлда ишлатишни англаб етганман", дейди у.\nЁзги таътил вақтида тамаки даласида ишлаган Фернандо ва унинг акасининг онаси Жессика Родригез ҳам ҳудди шундай фикрда.\nУнинг айтишича, мактабдан бўш вақтда кўчада санғиб, ҳар ҳил болаларга қўшилиб безорилик қилгандан кўра, далада ишлаганлари маъқул.\nЛекин болаларининг далада ишлашларига асосий сабаб иқтисодий қийинчилик эканлигини тан олади.\n"Бошимиз узра том ва столимизда овқат, электр ва сувга тўлаш учун маблағ йўлида нима қилиш керак бўлса ўшани қилиш керак", дейди у.\nАлбатта болаларнинг онаси ўғиллари кимёвий моддалар таъсиридан шикоят қилган вақтлари хавотирга тушишини тан олади.\nHuman Rights Watchнинг айтишича, болалар меҳнатини тақиқловчи аниқ-таниқ қонунлар керак.\nТашкилот шунингдек, тамаки ишлаб чиқарувчи йирик ширкатлар маҳаллий жамоаларга маблағ ажратиб, ота-онларинг ўз фарзандларини хавфли бўлган далаларга ишлашга юбориш эҳтиёжини йўқотишга ёрдам беришларига умид қилмоқда.\nБу муаммолар ҳал қилингунга қадар эса далаларда тамаки ўсаверади ва уни парваришлаш ва териш учун ҳар ёшдаги ишчиларга эҳтиёж ҳам сақланиб қолаверади.\nБолалар меҳнати ҳақида сиз қандай фикрдасиз? Меҳнат болалар тарбияси ва қадриятларни тарбиялашда рол ўйнайдими ёки уларнинг ривжланиши ва таълимига зарар етказадими?\nЎзбекистон пахта далаларидаги болалар меҳнати билан АҚШ тамаки далаларидаги болалар меҳнати айни муаммоми?\nТимур Фарзанди Facebook орқали: Урисияда картошка,Англияда қулупнай, бизда пахта, қаерга қочсин бечора болалар?!


Олимлар кундузги уйқу ўлим хавфини оширишини аниқладилар\nКундузги мунтазам ва узоқ уйку ўлим хавфини 19 фоизга ошириши мумкин - Хитойнинг Гуанчжоу тиббиёт университети олимлари.\nТОШКЕНТ, 27 авг - Sputnik. Кундузги мунтазам ва узоқ уйку ўлим хавфини 19 фоизга ошириши мумкин. Бундай хулосага Хитойнинг Гуанчжоу тиббиёт университети олимлари келишди, тегишли тадқиқотни MedicalXpress чоп этди.\nМутахассислар 313 651 киши ҳақидаги маълумотларни ўрганиб чиқди, уларнинг 39 фоизи кун давомида ухлашни одат қилишган, шунингдек 20 дан ортиқ илмий мақолалар маълумотларини умумлаштирдилар. Тадқиқотлар шуни кўрсатдики, кун давомида мунтазам равишда бир соатдан ошиқ ухлайдиган одамларда юрак-қон томир касалликлари хавфи 34 фоизга ва барча сабабларга кўра ўлим хавфи 30 фоизга ошган.\nТаъкидланишича, хавф одатда кунига олти соатдан кўпроқ вақт эгаллаган кундузги уйқудадир. Бироқ, олимларнинг фикрига кўра, ҳар қандай давомийликдаги кундузги уйку ўлим хавфини 19% га оширади. Шу билан бирга, аёлларда ва кекса одамларда уйқу ва ўлим хавфи ўртасидаги нисбат янада яққолроқ бўлиб мос равишда 22 ва 17 фоизни ташкил этади.\nАввалроқ Sputnik радиоси уйқу бўйича шифокор (сомнолог-таҳр.) дам олиш кунлари ухлаб олишнинг энг яхши усули ҳақида гапириб берганини маълум қилган эди.


Тошкент ҳокимияти Coca-Cola маҳсулотларини арзон-гаров савдога чиқарди\n04 июл 2020, Тошкент вақти: 17:16\nUzbekistan - Cola-cola in sale in tashkent, WhatsApp\nТошкентнинг Чорсу бозори қоқ ўртасида истеъмол муддати битишига бир ой қолган Coca-Cola ичимликлари сотилмоқда. "Эски жўва деҳқон бозори" маъмуриятидан олинган маълумотга кўра, Тошкент шаҳар ҳокимиятининг 14 апрель кунги бўйруғи асосида ширкат учун кўчма савдо растаси ташкил қилинган.\nШаҳар ҳокимияти талаб қилди\n14 апрель куни Тошкент шаҳридаги Чорсу бозорида Coca-Cola ширкатининг муддати тугашига бир ой қолган маҳсулотлари арзон нархда сотила бошлади.\n"Эски жўва деҳқон бозори" маъмуриятидан олинган маълумотга кўра, Тошкент шаҳар ҳокимиятидан ширкат маҳсулотларини улгуржи ва арзонлаштирилган нархда сотиш тўғрисида махсус буйруқ келган.\n"Тепадан хат келди, шунақа Cola сотиш учун жой ажратилсин, деган. 14 апрелдан бошлаб, арзонлаштирилган нархда сотилсин, деб нархлари билан хат келдида. Ҳозир шу кўчма машинада сотиляпти. Бир неча кунга ташкил қилинсин, дейилган хатда", деди бозор маъмуриятининг Озодлик мухбири билан микрофонсиз суҳбатлашган ходими.\nОзодликнинг Чорсу бозоридаги манбаси йўллаган хабарда айтилишича, арзон-гаров савдога чиқарилган ичимликлар муддати битишига бир ой қолган.\nWhatsApp тармоғидан Озодликка йўлланган сурат.\n"Hoziram sotilvotti astatkadi mollar srogi tugashiga 1 oy qolgan. Butilichni kola 450 som fanta 2800 som. kola firmasi sotvotti, muddati maygacha manam oldim, qiziq chunki" деб ёзди Озодликка WhatsApp орқали хабар йўллаган манба.\nУ хабарига илова қилган суратда Fanta ичимлиги акс этган унда истеъмол муддати 2014 йилнинг 21 майигача, ишлаб чиқарилган муддати эса 2013 йилнинг 22 декабрида, деб кўрсатилган.\n"Эски жўва деҳқон бозори" маъмурияти вакили Coca-Cola ширкати маҳсулотлари нега арзонлаштирилган нархда ва ошиғич сотилаётгани сабаблари ҳақида маълумот бермади.\nБу маҳсулотларини Ўзбекистонда ишлаб чиқарадиган Coca-Cola Ichimligi Uzbekiston, LTD ширкатидан ҳам бу борада бирор изоҳ олишнинг имкони бўлмади.\nДавлат активлари маркази чора кўришни бошлади\nЯнварь ойидан буён Coca-Cola ичимлигини ишлаб чиқармаётган Coca-Cola Ichimligi Uzbekiston, LTD ширкатидаги давлат активлари 7 апрель куни Ўзбекистон Республикасининг Хусусийлаштириш, монополиядан чиқариш ва рақобатни ривожлантириш давлат қўмитаси ҳузуридаги Давлат активларини бошқариш марказига ўтказилган.\nШиркатдаги давлат улушларини ўз тасарруфига олган марказ расмийлари давлат активларидан фойдаланиш самарадорлигини ошириш режаларини очиқламаган.\nАммо, Тошкент шаҳар ҳокимиятининг "Эски жўва деҳқон бозори" маъмуриятига ушбу ширкат маҳсулотларини ошиғич тарзда улгуржи ва арзонлаштирилган нархда сотиш ҳақида йўллаган мактубини бу чоралардан бири сифатида тахмин қилиш мумкин.\n"Оптовикларда бир ойлик заҳира бор"\n7 апрель куни Озодлик мухбири билан микрофонсиз суҳбатлашган ширкат менежерларидан бири Тошкентдаги улгуржи савдо нуқталарида ширкатнинг бир ойга етадиган маҳсулотлари заҳираси борлигини айтган эди.\n"Оптовий точкаларда бизда ишлаб чиқарилган Coca-Cola запаси ой охиригача бемалол етади", дея таъкидлаган ширкат вакили.\nҲозир пойтахт бозорлари ва савдо дўконларида Coca-Cola ҳануз камёблигича қолмоқда. Тошкентдаги бир қанча савдо дўконларидан олинган маълумотга кўра, маҳаллий тужжорлар аллақачон бу ичимликни қўшни Қозоғистондан олиб келишни ҳам бошлаб юборган.\n"Тошкент бозорларида "московский кола" сотилаяпти"\n14 апрель куни эса Озодлик тасарруфига келиб тушган яна бир суратли хабарда Тошкентдаги савдо расталарида Россияда ишлаб чиқарилган шиша идишдаги Coca-Cola ичимлиги пайдо бўлгани айтилди.\nWhatsApp орқали Тошкентдан йўлланган сурат.\nСочида бўлиб ўтган Қишки Олимпиада ўйинлари мусобақаси рамзи туширилган ярим литрлик шиша идишдаги Coca-Cola 6250 сўмдан сотилмоқда.\n"Samarqand darvozada sotilvotti, moskovskiy, narhi rosa qimmat 6250. bunaqasi bizda sotilmagan. olimpiada belgisi bor kuringda oldin bu pulga 1,5 litr baklashka berardi", деб ёзди "московский кола" мазасини татиган Тошкентдаги манба.\n"Мегазавод май ойи ўрталаридан Coca-Cola чиқаради"\nАйни пайтда Coca-Cola Ichimligi Uzbekiston, LTD ширкатининг Озодлик мухбири билан микрофонсиз суҳбатлашган мулозимлари ҳозирча ширкат тасарруфида ишлаб турган асосий корхона - Бектемирдаги Мегазавод тез орада Coca-Cola ишлаб чиқаришни қайта йўлга қўйишга ҳозирлик кўраётганини маълум қилган.\n- Coca-Cola ишлаб чиқаришда керак бўладиган концентрат поставкасида узилиш бор эди. Шунинг учун уч ойча чиқармадик. Лекин Bonaqua суви, Burn энержайзери, чойларимиз чиқарилаяпти. Бир ойга бориб-бормасдан концентрат ҳам келишни бошлайди. Проблема ҳал бўлади яқинда,- деган эди ширкат мулозими 7 апрель кунги суҳбатда.\n"Coca-Cola ширкатида текширувлар давом этмоқда"\nОзодликка Тошкентдаги манбанинг маълум қилишича, Coca-Cola Ichimligi Uzbekiston, LTD ширкатида шу йилнинг январь ойидан бошланган ҳуқуқ-тартибот ва солиқ идоралари текшируви ҳануз давом этмоқда.\nБу текширувлар ўтган йилнинг октябрь ойидан бошлаб Гулнора Каримова бизнес тизимларида Ўзбекистон прокуратураси ва МХХ ойлардан бери ўтказаëтган текширувларнинг бир қисми ўлароқ кўрилмоқда. Чунки, бу ширкатнинг 2001 йилдан бери президент тўнғич қизи Гулнора Каримова тасарруфига ўтгани айтилади.\nҚарийб 4 ойдан буён давом этаётган суриштирув натижасида ширкатнинг маҳаллий бошқарувчиларидан иккитасининг ҳибсга олингани хабар қилинган. Уларга ширкатнинг 12 миллион АҚШ долларига тенг маблағини ноқонуний ўзлаштирганлик ва мамлакатга олиб келинган 4,6 миллион АҚШ долларилик шакар учун сохта декларация тузганлик айби қўйилгани айтилган.\nШиркат Ўзбекистон президентининг тўнғич қизи Гулнора Каримованинг собиқ эри¸ АҚШ фуқароси¸ асли афғонистонлик ўзбеклардан бўлган Мансур Мақсудий оиласи томонидан Тошкентда ташкил қилинган эди.\n2001 йилда Ўзбекистон президентининг қизи Мақсудийдан ажрашгач, Гулнора Каримова собиқ эрининг ўша пайтда 60 миллион АҚШ долларига баҳоланган "Coca-Cola Ichimligi - Uzbekistan" корхонасини тортиб олгани айтилади.


Шимкент Олий педагогика коллежи\nМамлакатимизнинг Жануб минтақасида педагогика соҳасида ўрта бўғин мутахассисларини тайёрлайдиган машҳур таълим муассасаларидан бири – Шимкент Олий педагогика коллежи. Меҳнат бозорида турли соҳалар бўйича янги мутахассисликларга эҳтиёжни қондириб келаётган мазкур коллеж жамиятдаги ўз даражаси, замонавийлиги, мутахассис тайёрлашда рақобатбардошлигини исботлай олган билим маскани. Коллеж 2004 йили “Жанубий Қозоғистон педагогика университетининг коллежи” сифатида очилди. 2017 йил 27 июлда “Жанубий Қозоғистон педагогика коллежи” алоҳида таълим муассасаси сифатида №038301 рақамли АБ серияга эга касбий ўрта таълим соҳасида таълим бериш ҳуқуқига ва муддати чекланмаган давлат рухсатномасига эга бўлди.\nАмалий бакалавриатга кўчиш мақсадида 2017 йили 20 октябрдан “Жанубий Қозоғистон педагогика коллежи” амалий бакалавр эксперимент режими жорий этилиши муносабати билан номи “Жанубий Қозоғистон Олий педагогика коллежи”.\n2018 йил 28 сентябрда эса “Шимкент Олий педагогика коллежи” бўлиб ўзгарди.\nРеспублика илмий-услубият кенгашининг қарори ва ЖҚВ таълим бошқармасининг Эксперимент тартибини жорий этиш тўғрисидаги буйруғига кўра иккита ихтисослик бўйича қўшма иш режасининг лойиҳаси, дастурлари тайёрланиб, 0101044 –“Мактабгача тарбия ва ўқитиш амалий бакалаври”, 0105104 – “Бошланғич таълим амалий бакалаври” коллежда эксперимент майдон сифатида тасдиқланди.\nАмалий бакалавриатга умумий ўрта таълимдан кейин қабул қилинадиган талабалар коллежда 2 йилу 10 ой касбий таълим олади, сўнг олий ўқув муассасасида 2 йил ўқиб, билимини пухталайди. Бундан бош мақсад – сифатли, натижали таълим беришда касбий мутахассисларнинг ролини кўтариб, уларнинг масъулиятини ошириш. Шу билан бирга муаллимлар фаолиятида мустақиллик ҳамда ваколатлар кучаяди. Амалий бакалавриат дастурида дуал ўқитиш қоидалари кўзланган.\nАйни пайтда минтақада иқтисодиёти учун зарур техникавий ва касбий етук мутахассисларни тайёрлаш масаласига янги бурилиш ясалмоқда. Таълим тизимини ривожлантириш учун юртимизда таъкидланган соҳа тузилиш ва мазмун жиҳатидан янгиланмоқда. Жаҳондаги илғор технологиялар жорий этилиб, кўламдор ишлар амалга оширилмоқда. Таълим юқори даражага кўтарилган замонда одамнинг касбий етуклиги иқтисодиёт ривожининг бош омилига айланади, бу эса замонавий техникани ҳар томонлама ўзлаштирган касбий етук мутахассисларга эҳтиёж туғдиради.\nШимкент Олий педагогика коллежи Буюкбританиядаги Кембриж ҳудудий коллежи билан меморандум имзолаган. Ушбу шартнома коллеж талабалари ҳамда муаллимларига малакаларини ошириш, инглиз тилидан билимини чуқурлаштириш, чет давлатлар маданияти билан танишишда катта имкониятлар беради.\nИнглиз тилини ўрганиш ва ҳордиқ чиқаришнинг бетакрор имконияти! Инглиз тилини такомиллаштиринг ва Буюкбританияга саёҳат қилинг.\nКембриждаги ёзги инглиз тили курслари\nХориждаги ушбу таълим дастури – хорижий тил умумий курсининг куннинг иккинчи ярмидаги маданий, кўнгилочар, спорт дастурлари ҳамда дам олиш кунларидаги экскурсиялар билан уйғунлаштирилган усули.\nКембриж минтақавий коллежи!\nКембриж Лондондан 90 чақирим масофада, Кем дарёси бўйида жойлашган бўлиб, нафақат меъморчилик санъати, ҳордиқ чиқариш учун аъло шароитлар – театрлар, спорт иншоотлари билан ҳам машҳурдир.\nCambridge Summer School – Кембриж ёзги мактабига талабалар июнь-август оралиғида 12 ёшдан қабул қилинади.\nУндаги машғулотлар ҳар куни эрталаб душанбадан жумагача камида 3 соатдан ўтилади. Ҳар шанба, якшанба сайин Англиянинг Оксфорд, Лондон шаҳарларига экскурсия, спорт машғулотлари, санъат ҳамда ҳунармандчилик турлари бўйича тўгарак уюштирилади. Машғулотлар соат 9:00дан 12:30гача ҳар куни ўтилади. Инглиз тили курси – ҳафтасига 20 дарс. Гуруҳдаги энг кўп талабалар сони – 15 киши. Асосий эътибор сўзлашув тажрибасига, тинглаш, ёзувга, роль ўйинларига қаратилади.\n2 ҳафталик 1500 АҚШ долларидан;\n4 ҳафталик 2500 АҚШ долларидан бошланади.\nТалабалар учун Лондон, Оксфорд, Стоунхенж, Виндзорга саёҳатлар уюштирилади. Қўшимча харажатлар: авиачипта, виза ва хизмат тўловлари.\nТалабалар халқаро талабаларни қабул қилишга мўлжалланган хонадонларни аниқлаш хизмати томонидан пухта саралаб олинган оилаларга жойлаштирилади. Барча уйлар талабалар шаҳарчасида ёки унга яқин масофада жойлашган. Баъзи уйлар пиёда бориб-келиш мумкин бўлган жойларда, баъзилари автобусга ўтириб бориладиган манзилда. Бир ёки икки кишилик хоналар таклиф этилади. Қабул қилаётган оилалар талабани бир кун мобайнида егулик билан таъминлаш учун жавобгар.\nИнглиз тилини ўрганиш, агар чуқурликка шўнғиш услуби бўлса, йилнинг энг қизиқарли саргузаштига айланади. Англияда инглиз тилини ўрганган талаба, ҳар қандай инглиз тилли мамлакат вакиллари билан эркин мулоқотга кириша олади. Чунки инглиз тилининг Британ шакли адабий меъёрларига тўлиқ жавоб беради, мумтоз тил ҳисобланади.\nШимкент Олий педагогика коллежининг манзили: Шимкент шаҳри 8 март кўчаси, 22-уй. Тел.: 8 (7252) 50-61-26; 8 (701) 626 83 93.\n, 2018-11-26, 10:28 277


Халқ таълими вазирлиги мактаб ўқувчиларига интернет орқали қонуний пул ишлаш имкониятларини ўргатишни режалаштирмоқда. Бу ҳақда вазир Шерзод Шерматов 15 февраль куни Тошкент шаҳридаги Инҳа университетида бўлиб ўтган Edu Market интерфаол-виртуал таълим дастурининг тақдимотида маълум қилди.\n“Ҳозирги кунда ўқувчилар кўп вақтини смартфон ёки планшетлардан фойдаланиб ўтказади. Шуни инобатга олиб, болаларга вақтдан самарали фойдаланишлари учун янги платформа яратдик. Ушбу платформа Edu Market деб номланади. Edu Market лойиҳаси орқали ўқувчиларга билим олиш учун янги имконият бериш билан бирга, билим олиш қизиқ эканини кўрсатмоқчимиз. Келажакда мазкур платформа ёрдамида ёшлар учун фойдали, касб эгаллаш имкониятини берувчи маълумотлар бериб бориш режалаштирилган. Жумладан, юқори синф ўқувчиларига интернет орқали қонуний пул ишлаш имкониятларини ўргатиш ҳам режалаштирилган. Бу эса уларнинг келажакда қўшимча даромад топишига имконият яратади”, - деди халқ таълими вазири Шерзод Шерматов.\nТақдимотда айтилишича, Edu Market платформаси Халқ таълими вазирлиги ҳузуридаги Инновация, технология ва стратегия маркази ташаббуси асосида Game Zale компанияси томонидан яратилган. Платформа замонавий технологиялар дунёсида болаларнинг ривожланиш машқлари шаклида, яъни ёшга қараб синфларни танлаш орқали тенг имкониятларни таъминлаш, IT кўникмалар ҳамда диққат, хотира ва мантиқий фикрлашни ривожлантиришга қаратилган.\n“Edu Market платформаси таълим фаолиятида янги усул ва услубларни яратиб, унинг сифатини ошириш учун катта имкониятларни тақдим этади. Шубҳасиз, бу ўқитувчининг ўқув ва илмий-тадқиқот фаолиятида ўз устида ишлаш лозимлигини талаб қилиб, ўқувчиларнинг билим фаоллигини оширади. Ўқув жараёнини янада ёрқинроқ ва қизиқарли қилади. Ҳозирги кунга келиб, платформанинг демо-версияси Тошкент шаҳридаги 94-умумтаълим мактабида бошланғич синф ўқувчилари орасида синовдан ўтказилди. Edu Market болаларнинг таълимга қизиқишини оширишда самарали ўқитиш воситаси бўлиб хизмат қилади”, - дейди Инновация, технология ва стратегия маркази директори Рустам Каримжонов.\nЛойиҳа муаллифлари маълум қилишича, платформанинг таркибий қисмларига виртуал мактаб, виртуал кутубхона, онлайн ўқитиш тизими, ўқувчиларнинг онлайн ўзлаштириш статистикаси, ўқув машғулотларини муваффақиятли якунлаш учун ўқувчиларни рағбатлантириш тизими ва бошқалар киради.


Баъзан бозорларда, маҳаллаларда, кўп қаватли уйлар атрофида қўл-оёғи бутун, соғлиги жойида, тоғни урса, талқон қиладиган кишиларнинг тиланчилик қилиб юрганларини кўрамиз. Шундай қилишлари тўғрими?\nТўрт мучаси соғлом бир кунлик егулиги бор кишининг тиланчилик қилишини динимиз қаттиқ қоралайди. Расулуллоҳ (соллаллоҳу алайҳи ва саллам): “Ҳеч кимдан ҳеч нарса сўрама, агар қамчинг ерга тушиб кетса ҳам”, дейиш билан инсонлардан беҳожат бўлишга чақирганлар.\nРасулуллоҳ (соллаллоҳу алайҳи ва саллам) айтадилар: “Инсонлар наздида энг яхши инсон инсонлардан беҳожат бўлганидир ва инсонлар ғазабини келтирадиган инсон уларга муҳтож бўлган инсондир. Аллоҳ наздида энг яхши инсон Унга муҳтож бўлган кишидир. Аллоҳнинг ғазабини келтирадиган инсон бошқаларга муҳтож бўлиб, Яратгандан беҳожат кишидир”.\nИнсонлардан беҳожат бўлиш учун тинмай меҳнат қилиш ва ҳалол ризқ қидириш керак.\n“У (Аллоҳ) сизларга Ерни хоксор (бўйсунувчи) қилиб қўйган зотдир. Бас, у (Ер)нинг ҳар томонида (саёҳат, тижорат ёки деҳқончилик қилиб) юраверингиз ва (Аллоҳнинг берган) ризқидан тановул қилингиз! (Қиёмат куни) тирилиб чиқиш Унинг ҳузуригадир” (Мулк, 15).\nАллоҳ таоло ҳатто ҳайит, байрам кунлари ҳам меҳнат қилиш ва ризқ қидиришга буюрган:\n“Бас, қачонки, намоз адо қилингач, ерда тарқалиб, Аллоҳнинг фазли (ризқи)дан истайверингиз! Аллоҳни кўп ёд этингиз! Шояд (шунда) нажот топсангиз” (Жума, 10).\nРасулуллоҳ (соллаллоҳу алайҳи ва саллам) ҳар бир кишини пешона тери билан кун кечиришга ундаганлар ва ўзлари ҳам меҳнат қилишни яхши кўрганлар.\nРивоят қилинишича, кунларнинг бирида Расулуллоҳ (соллаллоҳу алайҳи ва саллам) саҳобалар билан ўтирганларида улардан бир киши ҳақида гап кетади: “У кундузлари рўза тутади ва кечалари зикр қилади”, дейишади ва бундан Расулуллоҳ (соллаллоҳу алайҳи ва саллам) хурсанд бўлиб, унга ўхшашни буюрадилар, деб ўйлашади. Лекин Расулуллоҳ: “Сизлардан кимнинг озиқ-овқати ва кийим-кечаги етарли?”, деб сўрадилар. Улар: “Барчамизники”, дейишди. Расулуллоҳ (соллаллоҳу алайҳи ва саллам): “Сизлар ундан яхшисизлар”, дедилар. Буни эшитган саҳобалар меҳнат қилишга ва “арава”ларини ўзлари тортишга аҳд қилишди.\nМўмин киши тадбиркор бўлиши керак. Жамиятдаги ишсиз кишиларни иш билан таъминлаш ҳам улуғ савоб. Машойихлар айтганидек: “Хоҳлаб турган нарсангдан беҳожат бўл, унинг тенги бўласан. Хоҳлаган нарсангга муҳтож бўлсанг, унинг асири бўласан. Хоҳлаганингга яхшилик қил, амири бўласан”.\nБировга қарам, муте бўлишдан, одамлардан тама қилишдан сақланайлик.\nАли ибн Абу Толиб (розияллоҳу анҳу)нинг ҳаётларида бўлиб ўтган воқеани эслаш фойдадан холи эмас. Али (розияллоҳу анҳу) айтадилар: “Кунларнинг бирида оч қолиб, Мадина кўчаларига чиқиб иш қидирдим. Тупроқ йиғиб, челакда сув ташиб, хурмоларни суғораётган аёлга дуч келдим. Унга ўн олти челак сув ташиб бердим ва қўлларим қавариб кетди. Кафтимни ёзиб унга қавариқларни кўрсатдим. У менга ўн олтита хурмони санаб берди. Мен хурмоларни олиб, Расулуллоҳ (соллаллоҳу алайҳи ва саллам) олдиларига келдим ва бўлиб ўтган ишни айтиб бердим. Расулуллоҳ (алайҳиссалом) хурсанд бўлдилар ва мен билан хурмо едилар”.\nПайғамбарлар ҳам ризқларини меҳнат қилиб, пешона тери тўкиб топишган. Тарихдан маълум, Одам (алайҳиссалом) деҳқончилик, Нуҳ (алайҳиссалом) дурадгорлик, Довуд (алайҳиссалом) темирчилик ва Идрис (алайҳиссалом) хаттотлик билан шуғулланганлар.\n4408 марта ўқилди\nДругие материалы в этой категории: « “Жаннат райҳонлари”ни пулга сотганлар\tБеҳаёликдан аждод хотирасига эҳтиром афзал »


Бугун Самарқанд шаҳридаги Алишер Навоий номли маданият ва истироҳат боғида сўз мулкининг султони, буюк аллома Алишер Навоий таваллудига бағишланган маънавий-маърифий тадбир бўлиб ўтди.\nСамарқанд вилояти божхона бошқармасида ҳам ўтказилган тадбирда вилоят маънавият ва маърифат маркази тарғибот гуруҳи аъзоси З.Ясанов Алишер Навоийнинг нафақат ўзбек миллий адабиёти, балки жаҳон адабиётидаги ўрни, ўзининг ижоди, инсоний ғоялари билан бутун дунёда эзгуликни, инсонпарварликни, яхшиликни тараннум этгани, тилшунослик равнақига қўшган улкан ҳиссаси ҳақида сўз юритди.\nНавоий бобомизнинг ҳаёти ва ижодига бефарқ инсон топилмаса керак. Унинг асарларида эзгулик ва комил инсон тарбияси етакчилик қилади.Божхона ходимлари шоирнинг ижоди ва босиб ўтган ҳаёт йўли билан боғлиқ саволлар билан маърузачига мурожаат этишди.\nЎтган 2018 йилда Самарқанд шаҳридаги Алишер Навоий номидаги марказий истироҳат боғи ҳудудида ўзбек ва тожик адабиётининг икки буюк мутафаккири – Алишер Навоий ва Абдураҳмон Жомий ҳайкали ўрнатилди.\nЎтган асрнинг олтмишинчи йилларида таниқли ҳайкалтарошлар – Ҳ.Ҳусниддинхўжаев ва В.Лунев томонидан қизил гранит тошдан ясалган ушбу ҳайкал илгари Самарқанд шаҳридаги собиқ “Афросиёб” меҳмонхонаси ёнида, кўримсиз жойда эди. Кейинчалик ҳайкал бу ердан кўчирилди.\nУларнинг иккиси ҳам ёшлик йилларида илм-маърифат истаб ушбу муаззам шаҳарга келган ва бу икки даҳо ҳаётида муҳим аҳамият касб этган. Шу жиҳатдан Самарқанд шаҳрида Алишер Навоий ва Абдураҳмон Жомий ҳайкалининг энг кўркам масканда ўрнатилганлиги халқимиз орзусининг рўёбидир. Бу, шубҳасиз, азалий ўзбек ва тожик адабиёти анъаналари давом этиб келаётганидан далолат бериб, халқларимиз ўртасидаги маданий алоқаларнинг ривожланишига хизмат қилади.


11 март, 2021, 11:36\nБугун Венгриянинг Будапешт шаҳрида қиличбозликнинг сабля йўналиши бўйича Жаҳон кубоги старт олади. Аҳамиятлиси, ушбу мусобақа орқали спортчиларимиз Токио-2020 Олимпия ўйинларига тўғридан тўғри йўлланма олишлари мумкин.\nМусобақа ғолиб ва совриндорлари катта рейтинг очколарига эга бўлишади. Спортчиларимиз орасида Яна Обвинцева ҳамда Зайнаб Дайибекова энг юқори рейтинг поғонасида туришибди. Агар қиличбозларимиз чорак финалга қадар етиб бора олишса, мусобақа якунига кўра, Олимпиада рейтингида тўғридан тўғри йўлланма олувчи спортчилар қаторидан жой олишади.\nБугун мусобақада эркаклар гуруҳ босқичидаги иштирокини бошлашади. Жаҳон кубогида жамоамиз қуйидаги таркибда иштирок этмоқда:


Кремль таниқли мухолифатчи, президент Путиннинг ашаддий танқидчиси Алексей Навальний атрофидаги вазиятни кузатиб бормоқда ва уни чет элда даволаниши учун эвакуация қилишга кўмак кўрсатади. Бу ҳақда президент Путин матбуот котиби маълум қилди.\nАйни пайтда беҳуш ҳолатда Омск шаҳар касалхонасига ëтқизилган Алексей Навальнийни Берлинга олиб кетиш учун Германиядан самолёт Москвага учиб келди.\nВрачлар сунъий нафас олиш аппаратига уланган Навальний аҳволининг оғир эканини айтмоқда. Навальний 20 августда Томскдан Москвага қайтиш арафасида ичган чойдан заҳарлангани тахмин қилинмоқда.\nПрезидент Владимир Путиннинг матбуот котиби Дмитрий Песков Кремль Алексей Навальнийнинг касалхонага ётқизилиши тўғрисидаги хабарларни кузатиб бораётганини ва унга тезроқ соғайиб кетишида тилакдош эканини билдирди.\nПесков Навальнийни чет элга даволанишга жўнатиш учун уни эвакуация қилишга кўмаклашишга ваъда берди.\nПесковнинг айтишича, Навальнийни даволаш учун айни пайтда энг яхши шифокорлар жалб қилинган.\nКремль расмийси Навальнийнинг заҳарлангани тўғрисидаги маълумотлар тасдиқланса, бу масалада тергов ўтказилишини ҳам билдирди.\nАйни пайтда Германия Алексей Навальнийни Берлинда даволаш учун Россияга самолёт жўнатгани хабар қилинди. Германиянинг Bild нашрига бу ҳақда Cinema For Peace жамғармаси маълум қилган.\nХабарда айтилишича, жума куни эрталаб Алексей Навальнийни олиб келиш учун Москвага самолёт учиб кетган. Навальнийга Берлиндаги Шарите касалхонаси кўмак кўрсатишга тайёр эканини билдирган.\nАлексей Навальний ётқизилган Омскдаги 1-сонли тез ёрдам клиникасига 20 август куни кечқурун Москвадан реаниматолог ва нейрофизиологлар етиб келган. Улар омсклик ҳамкасблари билан Навальнийни даволаш масаласида маслаҳатлашувлар ўтказмоқда. Бу ҳақда Навальнийнинг Омскдаги штаби маълум қилди.\nШу билан бир қаторда Навальнийнинг қариндошларига мухолифатчининг аҳволи ҳақида ҳеч қандай маълумот берилмаяпти. Озодлик маълумотига кўра, Алексей Навальний ҳозирда реанимациянинг токсикологик бўлимида қолмоқда. Врачлар сунъий нафас олиш аппаратига уланган Навальний аҳволининг оғир эканини айтмоқда.


ЯНГИ ДУНЁ » 2012 » november » 25\n(1970-2000 йиллар ижоди)\nКўклам бошланмай, ҳали келмасдан ҳамал,\nГуллаб қўйди ёлғиз бир бодом бемаҳал.\nУч-тўрт кунлик қуёшнинг илиқ тафтидан,\nБаҳра олиб, алданиб қолди афтидан.\n”Тўқсон” чиқиш олдидан изғирин эса,\nҒунчаларни қақшатиб кетди бир кеча.\nГуллагач олма, ўрик, шафтоли, гилос,\nЎз заволин кўриб у ўкинди бироз.\nНетсин жамолин тезроқ кўз-кўз этай деб,\nЭлга ҳаммадан аввал мева тутай деб.\nСамимий бир тантилик қилмоқчи эди,\nАттанг, бу тантиликни изғирин еди.\n1970 й. Read the rest of this entry »\nKommentarer inaktiverade för Инқилобим менинг\nБу мақола бундан беш йил олдин ёзилган эди. Бугун баъзи фикрлар ўзимга ёқимсиз кўринсада, балки кимларгадир маъқул бўлар деган умидда қайта эълон қилишга жазм этдим.\n90 йиллар бошида жамиятда бошланган янгиланиш – миллий уйғоний, демократлаштириш, эркинликлар – жараёни биринчи навбатда ёшлар томонидан қабул қилинган ва ёшлар барча соҳадаги сиёсий курашларнинг биринчи сафларида боришганди. Масалан, бу ўринда мухолифатдаги ҳаракатлар ичида ёшларнинг ўрни алоҳида эътиборга сазовордир.\nЎша пайтда ўрта ёшлардаги демократия ва эркинлик тарафдорлари ёшлардан дастак топишга эришган эдилар. Бутун Ўзбекистон бўйлаб Муҳаммад Солиҳга ва демократик ҳаракатларга хайрихоҳ ёшлар тўлқини вужудга келганди. Минглаб ёшлар Муҳаммад Солиҳ ҳаракатларини қўллаб қувватлашар, уни бир оғиз айтган гапи биз учун қонун эди. Бундан ташқари ёшлар “Эрк” газетасини севиб ўқишар, уларнинг дунёқарашларини шакллантиришда бу каби газета ва журналларнинг ўрни жуда катта эди.\nKommentarer inaktiverade för Ёшлар ва кексалар муаммоси


Ижтимоий минбар: милиция ва МХХ қонундан ташқаридами? - BBC News O'zbek\nИжтимоий минбар: милиция ва МХХ қонундан ташқаридами?\nХабарларга кўра, Ўзбекистон парламентининг қонунчилик палатси- Олий Мажлис 2012 йил ноябрида "Ички ишлар органлари тўғрисида"ги қонун лойиҳасини тайёрлашга киришганди.\nЎзбекистондаги нашрлар ўша пайт бу ҳақда расмий хабар тарқатишган.\nИчки ишлар вазирлигининг расмий вебсайти ҳам қонунни ишлаб чиқиш бўйича ишчи гуруҳи тузилгани ҳақида хабар берган эди.\nАммо орадан қарийб 2 йил ўтиб, қонуннинг тақдири мавҳумлигича қолмоқда.\nБи-Би-Сининг Ўзбекистондаги расмий идораларга мурожаатларимиздан шу нарса маълум бўлаяптики, ҳеч ким милиция ҳақидаги қонун устида ишлаётгани йўқ ва яқин орада бундай қонун қабул қилинишини кутиш ҳам қийин.\nБи-Би-си жумладан, Ўзбекистон Республикаси Олий Мажлисининг Инсон ҳуқуқлари бўйича вакили-Омбудсман идорасига айни масалада мурожаат қилди.\nУшбу идорада эксперти Дилноза Муратова Омбудсман институти қонунчилик ташаббуси ҳуқуқига эга эмаслиги ва милиция ҳақидаги қонундан хабарлари йўқлигини айтди. Омбудсман вакилининг бизга айтишича, 2009 йилда "Жиноий ишлар бўйича ҳибсда сақлашга доир" қонун муҳокамаларида қатнашишган. Аммо милиция ҳақидаги қонунни ишлаб чиқиш жараёнига Омбудсман таклиф этилмаган ва бу жараён қайси босқичда эканини ҳам билишмайди.\nИнсон ҳуқуқлари фаоллари милиция ва махсус хизматлар ҳақидаги қонунларнинг йўқлиги мамлакатда қонунсизликнинг авж олиши, жумладан, ноқонуний ҳибсга олишлар ва қийноқларнинг кенг тарқалишига олиб келганлигини таъкидлашади.\nУларга кўра, ушбу ҳолат қийноқлар ва инсон ҳуқуқлари бузилишининг бошқа кўринишлари учун масъул бўлган айни идоралар ходимларини жазога тортишни қийинлаштиради.\nУшбу мавзуда фикрлари билан ўртоқлашган ва исми ошкор этилишини истамаган собиқ милиция ходими : "Милиция ҳақида қонун қабул қилинса яхши бўларди. Биз ҳам одамга ўхшаб дам олардик бола-чақамиз билан. Ҳозирнинг ўзидан мустақилликка усиление бошланган, шу билан 3 ой ит ётиш-мирза туриш. Ҳамма милицияни ёмон кўради, аммо давлат милицияни 25 йилдан бери ҳеч қандай қонунсиз эксплуатация қилиб келаётганини ҳамма билмаса керак. Ҳозир кўпчиликни пенсиядан ҳам маҳрум қилишаяпти. Тошкент шаҳрида пенсияга чиқиш арафасида ишдан ҳайдалганларни пенсияга тиклаш нархи 2000 доллар...", дейди.\nХўш, Ўзбекистонда "Ички ишлар органлари тўғрисида"ги қонунни қабул қилиш нега узоққа чўзилмоқда?.\nҲозиргача милиция ҳақида махсус қонуннинг қабул қилинмаганига сабаб нима, деб ўйлайсиз?.\nМиллий Хавфсизлик Хизмати ҳақидаги қонун керакми?.\nУшбу идоралар ходимларининг ўзбошимчаликларига шахсан гувоҳ бўлганмисиз?.\nБу қонунлар қабул қилингани тақдирда, Ўзбекистондаги аҳвол ўзгаради, деб ишонасизми?.\nФикрларингизни Facebook даги BBCUzbek саҳифасида қолдиринг.\nШарҳингизни Whatsapp орқали ҳам йўллашингиз мумкин, телефонимиз: +44-78-58-86-00-02\nGulshan Karaeva: Қонун ишлаб чиқилди ҳам дейлик,бундан наф бўладими?. Гап шунда!\nTalib Yakubov: "Милиция ҳақидаги қонун керакми?" деган савол "Прокуратура ҳақидаги қонун керакми?" ёки "Суд ҳақидаги қонун керакми?" деган саволларга тенгкучли. Бироқ прокуратура ва суд ҳақида қонунлар бор, нега милиция ҳақида қонун бўлмаслиги керак? Давлат структуралари шакллантирилаётган пайтда давлат ҳар бир ташкилоти ҳақида Парламент қонун қабул қилиши шарт. Акс ҳолда ташкилот қонунчилик майдонидан ташқарида қолади, яъни ноқонуний ташкилот бўлиб, унинг ҳар қандай фаолияти ноқонуний ҳисобланади. Ташкилот катта-кичиклигидан қатъий назар!. Иккита кучишлатар ташкилот - Милиция ва Миллий хавфсизлик хизмати - хавфсизлик учун жавобгар: 1) Милиция - жамият хавфсизлигини; 2) МХХ - давлат хавфсизлигини таъминлаши керак. Иккови бир нарса эмасми? Йўқ. МХХ ички хавфсизлик билан бирга ташқи хавфдан давлатни ҳимоя қилиши керак. Милициянинг функцияси торроқ - у жамиятдаги уруш-жанжал, Жиноий кодексда кўрсатилган 104-113, 120, 122, 123, 127, 130-135, 137-140, 164-166, 168-174, 176-181, 184, 185, 185-1, 188-192, 213, 214, 222, 224, 226-229, 243, 247-250, 259-263, 266-278 моддаларда назарда тутилган жиноятларга қарши курашади. МХХ эса 150-163, 182, 223, 246 моддаларда кўзда тутилган жиноятларга қарши курашади (ЎзР ЖПКнинг 345-моддасига қаранг). Бошқача айтганда, бу икки ташкилот ўз моҳиятига кўра давлатнинг энг керакли ташкилотларидир. Бироқ бу икки ташкилот ҳақида Ўзбекистон парламенти ҳеч қачон қонун қабул қилган эмас. МХХ ҳақида И.Каримов чиқарга фармон бор, холос. Бироқ у қонун кучига эга эмас. Шундай қилиб, И.Каримов Ўзбекистонни чорак аср давомида ноқонуний ташкилотлар ёрдамида бошқармоқда. Қароқчи учун қонун борми-йўқми, деган савол инсоният ақлини танигандан бери муҳокама қилинади. Ечим ҳамма вақт битта бўлган: ЙЎҚ! Қароқчи қонунни нима қилади? У бировни талаши учун қонун бўлиши шарт эмас. Ўзбекистонда Милиция ва МХХга бошдан-бош айни қароқчи мақоми берилган - бу И.Каримовнинг "кашфиёти". Бирорта постсовет давлатида бундай ҳолат кузатилмайди. Биргина шунинг ўзи И.Каримовни судга тортиш учун етарли.\nAli Khan: Қачон ҳокимиятни собиқ коммунист госпланчилармас, либерал қарашдаги одам бошқарса, ўшанда яхши тарафга ўзгариш кутса бўлади. Унгача эса коррупция гуркирашдан, амалдор халқни талашдан, органлар эса, ишларни "эскичасига" ёпиб, ўзларини қонунни тепасида деб ҳисоблашдан тўхтамайди.\nBashorat Eshova: Xozirgi miliciya xodimlari chala savod. Qonun ishlab chiqilgani bilan xech kim amal qilmaydi.\nУмида Ахмедова: Ҳеч нарса ўзгармайди. Сталинни Конституцияси дунёда энг яхши конституция бўлган!.\nZeynep Can: Adolat yo'q Özbekistonda qonun hammaga barobar bo'lişi kerak.\nIroda Choriyeva: Танқидлар, баъзи камчиликлар юртимиз, халқимиз осойишталигини бузмасин, ҳар бир соҳада паст-баланд қирралар бор, аммо ҳар бир қилинган ножўя ишга жазо бўлади, қайтар Дунё дейдилар...\nAbdusalom Ergashev: Куни кеча,25 июль куни Фаргона вилоятининг Чимён кишлоги марказидаги бозор худудида узунлиги 20 метрча келадиган майдонга кичик-кичик 5 та дуконча кураётган Улугбек исмли тадбиркор ёнига Фаргона тумани хокими,унинг янги тайинланган Акмал исмли биринчи уринбосари,туман ички ишлар булимининг Аъзам исмли уринбосари ва туман архитектори келишиб бу дуконларни бузиб ташлашга карор килдик,дейишган.Сабабини сураган тадбиркорни кулидан купол равишда бир чеккага тортган милиция булими вакили Аъзам,шу дуконларингнинг иккитасини менга берасан,шунда колган дуконларингнинг хужжатларини узим тугрилаб бераман,деган.Улугбек бу таклифга кунмаслигини,чунки бу дуконлар курилишига каттагина маблаг сарфлаганини айтса,булмасам узингдан кур,деб кетган.Эртасига милиция булими рахбари уринбосари Аъзам роса чошгох пайтида бир "Самсун" тракторини олиб келиб атрофдаги 500 дан ортик одамлар куз олдида трактор хайдовчисига дуконларни бузишга буйрук берган.Тракторчи рад килса 15 суткага камаб куйиш билан куркитган.Дуконлари бузилишига тек караб туролмаган тадбиркор каршилик курсатиб трактор йулига чикса Аъзам купчиликни олдида хакорат килиб уни уриб ташлаган.Бу вокеа хакида Фаргона вилояти ички ишлар бошкармаси махсус инспекцияси бошлиги хабардор килинган.Вокеалар тафсилотини кузатиб боряпмиз.Шу бир-икки кунда биламиз-милиция формасидагиларга конун бор ёки йуклигини.\nШабанова Наргиза: Айнан шу соҳалар учун қонунлар албатта керак,чунки давлат ичида давлатга қараб кетади бунақада...\nШухратжон Солиев: Инсоннинг иймони бақувват бўлиб,виждони тоза бўлмаса, ҳар қандай қонунни четлаб ўтишга ҳаракат қилаверади.\nIlhomjon Eshonqulov: manimcha faqat militsiyaga qonun chiqarib mxx ga qöshimcha imtiyoz berib ularning nazorat doirasini qisqartirish kerak . Masalan mxx ga ta'lim ishlariga aralashmasdan 1 avgust imtihonlarida ularni kamaytirish va ularni köproq chegara xududlarini boshqarish nazorat qilish berilsin.\nAzim Rustamov: Тезкор қидирув фаолияти, ҳуқуқбузарликлар профилактикаси тўғрисидаги қонунлар қабул қилинди. Сабр қилинглар. Сабрли қул бора-бора шод бўлар. Қонун тайёр. Сенат кўригидан ўтса бўлди.\nИжтимоий минбар: мухолифатсиз Ўзбекистон келажагини қандай кўрасиз?\nИжтимоий минбар: Каримов берган ваъдаларининг устидан чиқдими?\nИжтимоий минбар: Маҳаллийчиликнинг илдизлари қаерда?


3D-принтерлар: Кеча тасаввурга сиғмаган нарсалар бугун ҳақиқатга айланмоқда\nСўнгги йилларда фан-техника жадал ривожланиб, шундай ихтиролар, инновацион ишланмалар, замонавий технологиялар яратилдики, улар ҳаётимиздан чуқур ўрин олиб, яшаш сифатини бутунлай янги босқичга олиб чиқди. Замонавий технологиялар кундалик ҳаётимизнинг ажралмас қисмига айланди. Бинобарин, авваллари хаёлимизга ҳам келмаган нарсалар бугун ҳақиқатга айланиб, жамиятимизнинг барча жабҳасида ривожланишга йўл очмоқда.\nУзоққа боришнинг ҳожати йўқ. 1961 йили 12 апрель куни Юрий Гагарин фазога учган эди. Бу инсоният тарихида мисли кўрилмаган воқеа бўлганди ўшанда. Бугун эса халқаро космик кемада фазогирлар жамоаси навбатма-навбат коинотга сафар уюштириши оддий ҳолга айланиб улгурди. Тўғри, уларнинг исмини ҳамма ҳам ёддан айтиб бера олмаслиги мумкин, бироқ, энг асосийси, фазони ўзлаштиришда янгидан-янги ютуқлар қўлга киритилмоқда.\nСир эмас, ҳозир ҳаётимизни мунтазам равишда такомиллаштириб борилаётган компьютер ва интернетсиз тасаввур этиш мушкул.Яқин-яқингача одамлар ишхонада замонавий компьютерларда ишлашни орзу қилган бўлса, бугун нафақат офисларда, айни пайтда ноутбуклар, нетбуклар, планшетлар ва “гаджет”лар деб аталадиган бошқа қурилмалар ҳар бир хонадондан ўрин олди.\nҲозирги давр одамлари компьютерлару ноутбукларга, смартфонларга боғланиб қолган. Чунки ушбу қурилмалар шунчаки мулоқот воситаси эмас, балки кўп қиррали вазифаларни бажармоқда. Улар орқали қўнғироқ қилиш, хабар ёки расм юбориш/қабул қилиш, онлайн харидни амалга ошириш, янгиликлар билан танишиш, керакли маълумотларни олиш, фото ёки видео олиш, томоша қилиш, мусиқа эшитиш, турли ўйинларни ўйнаш мумкин.\nБугунги кунда дунёда шундай ихтиролар борки, улар ҳали ҳам ҳаётга кенг татбиқ этилмаган бўлса-да, бир кун келиб, смартфонлар ҳамда компьютерлар сингари одамлар турмушининг ажралмас қисмига айланиб кетмаслигига ҳеч ким кафолат беролмайди. Ана шундай кашфиётлардан бири шу кунларда оммавий ахборот воситаларида бот-бот тилга олинаётган 3D-принтерлардир.\nГап шундаки, бизда “Принтерлар фақатгина матн ва суратни чоп қилади холос”, деган фикр шаклланиб қолган. Аммо мутахассисларнинг айтишича, принтерларнинг имкониятлари жуда кенг бўлиб, яқин келажакда мазкур технология жамият ҳаётининг барча жабҳасида қўлланилади.\nУнинг афзаллиги шундаки, зарур материаллар ҳамда дастурий таъминот ёрдамида уй қуриш, протез ва имплантатлар тайёрлаш, қимматбаҳо эсдалик буюмлар, тақинчоқлар ишлаб чиқариш мумкин. Масалан, Хитой, АҚШ, Буюк Британия, Нидерландияда ушбу йўналишда амалий натижаларга эришилган. Яъни 3D-принтерлар тураржойлар ҳамда уларнинг қисмларини — конструкциялари, ички деворлари, турли шаклдаги ҳимоя тўсиқларини ҳеч қандай қолипларсиз “чоп этмоқда”. Хусусан, Хитойда узунлиги 150 метр, кенглиги 10 метр бўлган 3D-принтер яратилди. Ушбу қурилма бир неча соат ичида баландлиги олти метр бўлган бинони “барпо қилиши мумкин”. Бунда у “сиёҳ” ўрнида кучайтирилган шиша толали цементдан фойдаланади. Шундай бўлса-да, ҳозирча бу усулда йирик иншоотларни қуриш синов тариқасида олиб борилмоқда. Ландшафт дизайни ва аҳоли пунктларини ободонлаштириш учун кичик архитектура шаклларини тайёрлашда 3D-принтерлар имкониятидан тобора жадал фойдаланилмоқда.\nТиббиётда 3D-принтерларни қўллаш истиқболлари ҳам жуда катта. Мисол учун, бундай йўсинда тайёрланадиган протезлар бемор танасининг илғаш қийин бўлган индивидуал жиҳатларини ҳам ҳисобга олиш имконини беради. Стоматологияда вақтинчалик тиш қопламаси ёки жағ имплантатларини яратишда 3D-принтерлардан кенг фойдаланилмоқда. Тиббиётнинг бошқа соҳаларида ҳам ушбу қурилмани қўллаш бўйича изланишлар олиб борилаётир. Мутахассисларнинг билдиришича, келажакда инсон органларини “чоп этиш” имкониятлари ҳам йўқ эмас.\n3D-принтерларга кичик бизнес катта қизиқиш билдираётгани диққатга сазовор. Дейлик, мазкур қурилма ёрдамида ҳар қандай уч ҳажмли суратларни айнан ўзидек кўпайтириш мумкин. Машҳур футболчилар, кино юлдузлари, мультфильмлар қаҳрамонларининг шаклини ясаш орқали маркетинг лойиҳаларини рўёбга чиқариш имконияти бор. Қурилма ёрдамида эсдалик учун ўзи, яқинларининг қиёфаларини шакллантирса бўлади. Ушбу технологияга, айниқса, оригинал ва ноёб тақинчоқлар ҳамда аксессуар ишлаб чиқарувчилар катта қизиқиш билан қараяпти. Қайд этиш керакки, энг сўнгги русумдаги 3D-принтерлар “сиёҳ” сифатида нафақат пластик материални, айни пайтда олтин, кумуш ва платиналарни ҳам ишлата олади. Буюртмачи эса тақинчоқнинг шакли ва усулини таъбига қараб танлаши мумкин.\nБугун 3D-принтерларни қўллаш соҳаси ҳамда кўлами тобора кенгайиб бормоқда. Бунда замондан ортда қолиб кетмаслик лозим.\nМамлакатимизда Муҳаммад ал-Хоразмий номидаги Тошкент ахборот технологиялари университетининг профессор-ўқитувчилари ва иқтидорли талабалари томонидан 3D-принтерлар ёрдамида қатор лойиҳалар амалга оширилаётганини алоҳида таъкидлаш ўринли. Мультимедиа технологиялари кафедраси ассистенти Жонибек Тожиев 3D-принтер орқали одамдек ҳаракатлана оладиган махсус робот яратган. “Ақл гимнастикаси” бўлмиш шахмат ўйнай оладиган робот, қўл протези ҳам ана шундай изланишлар самарасидир. Буларнинг барчаси ишлаб чиқариш ҳамда тиббиётнинг турли жабҳаларида кенг қўлланилиши мумкин. Масалан, “шахматчи робот” кимёвий реакциялар ва физикавий жараёнларни бошқаришга мўлжалланган. Чунки у мантиқий фикрлай олади, вазиятни баҳолаш ҳамда таҳлил қилишга қодир.\nЁки одамдек юрадиган роботни олайлик. “Серво” моторидан фойдаланилгани туфайли у бемалол ҳаракатланиб, йўлдаги тўсиқларни аниқлайди ва уларни ҳатлаб ўта олади. Қолаверса, бу робот ҳатто тўп ўйнаши ҳам мумкин. Қурилма дастурлаштирилган топшириқ ҳамда ҳаракатларни бажаради, одам кириши қийин бўлган ёки аҳоли саломатлигига хавф солиши мумкин бўлган вазифаларни бажаришда қатнашиш хусусиятига эга. Кимё саноати корхоналарида ёхуд фавқулодда ҳолатлар оқибатларини бартараф этишда ҳам унинг хизматидан фойдаланиш мумкин.\n— Талабалар, университет ходимлари ҳозирча иккита 3D-принтердан фаол фойдаланишмоқда, — дейди Жонибек. — Ҳамкасбларимиз ушбу соҳага шу даражада шўнғиб кетишганки, ҳар куни турли инновацион ишланмалар устида бош қотиришади, мазкур қурилманинг имкониятларини турли шароитларда синаб кўришмоқда. Биз 3D-принтерлардан моделлаштириш учун фойдаланамиз. Бундай қурилмалар бир қатор олий таълим муассасаларидагина ишлатилади, холос. Ваҳолонки, дунёнинг турли -мамлакатларида улардан кенг фойдаланилаяпти. Биз ҳозирча тиббиёт соҳасида, аниқроқ айтадиган бўлсак, замонавий протезлар тайёрлашда 3D-принтерлардан фойдаланишга кўпроқ урғу бераяпмиз. Келажакда истиқболли йўналишларда ҳам ушбу қурилмани жадал қўллаш чораларини кўрамиз.\nҲақиқатан ҳам, республикамизда 3D-принтерлар айрим олий таълим муассасаларидагина мавжуд бўлиб, улар тор доирада ишлатилаяпти. Аммо мутахассисларнинг фикрича, 3D-моделлаштириш бўйича кадрлар тайёрлаш ҳақида бугундан бош қотириш лозим. Зеро, ушбу соҳада дунё миқёсида талаб тобора ўсиб бораяпти. Табиийки, яқин истиқболда юртимизда ҳам унга эҳтиёж юксалади. Бинобарин, инновацион ишланмалар ва илғор технологияларни яратиш ҳамда ҳаётимизнинг барча -жабҳасига жорий қилиш давлатимиз сиёсати даражасига кўтарилганлиги ҳам бежиз эмас.\nМазкур рукндаги бошқа мақолалар: « Фуқаролар халқ билан мулоқотнинг таъсирчан механизмини тўла қўллаб-қувватламоқда\tТашаббус ва муваффақиятлар эътирофи »


Коронавирусга чалинганлар сони дунё бўйича 400 минг кишидан, қурбонлар сони эса 18 мингдан ошиб кетди - Daryo\n22:58, 24.03.2020 37130\nКоронавирусга чалинганлар сони дунё бўйича 400 минг кишидан, қурбонлар сони эса 18 мингдан ошиб кетди\nДунё бўйича COVID-19 коронавирус пневмониясига чалинганлар сони 400 минг кишидан ошиб кетди. Жонс Хопкинс университети маълумотларига кўра, беморлар сони кўплиги бўйича юқори бешликдан Хитой, Италия, АҚШ, Испания ва Германия жой олган.\nЯнги коронавирус инфекцияси қурбонлари сони 18 мингдан ошиб кетган. Университет маълумотларига кўра, Италияда 6,8 мингдан ортиқ, Хитойда салкам 3,3 минг, Испанияда 2,8 минг, Эронда салкам 2 минг, Францияда эса 860 киши касалликдан вафот этган.\nКуни кеча Жаҳон соғлиқни сақлаш ташкилоти (ЖССТ) раҳбари Тедрос Гебрейесус коронавируснинг тарқалиш суръати ўсиб бораётганидан огоҳлантирган эди. У касалликка қарши кураш ишларини мувофиқлаштириш ва тиббий анжомлар ишлаб чиқаришни ошириш таклифи билан G20 га кирувчи барча мамлакатлар раҳбарларига мурожаат қилишини маълум қилган эди.\nКоронавирус пандемияси сабаб 2020 йил июлида Токиода бошланиши лозим бўлган Олимпиада ўйинлари қолдирилди. Спорт ўйинлари 2021 йилда ўтказилса-да, «Токио—2020» номини сақлаб қолади.\nСўнгги расмий маълумотларга кўра, Ўзбекистонда 50 киши коронавирус инфекциясини юқтириб олган. Беморлардан бири на хорижда бўлган, на касаллангани аввал аниқланган кишилар билан мулоқотда бўлган. Айни вақтда беш бемор соғайгани маълум қилинди.\n20:08, 10.09.2021 163073\n23:32, 07.09.2021 127746\n08:22, 02.09.2021 122308\n14:57 Бугун 2118\n14:43 Бугун 1463


«Мендек аслзода одам турганида...» | Azon.uz - Ахборот-таҳлилий портал\n«Мендек аслзода одам турганида...»\n12:00 06.12.2018 970\nАбу Жаҳлнинг асл исми Амр эди. У Пайғамбаримиз соллаллоҳу алайҳи васалламни «ёлғончи» дейдиганлардан эмасди. Ўзидан «Муҳаммад (соллаллоҳу алайҳи васаллам) ёлғон сўзлаяптими?» дея сўрайдиганларга:\n– У асло ёлғон гапирмайди, у ёлғончилардан эмас, – дерди. Пайғамбаримиз соллаллоҳу алайҳи васалламни «Ал-Амин» дея чақирадиганлардан эди.\n– Хўш, – дейишарди оғайнилари Абу Жаҳлга, – модомики унинг ёлғон гапирмаётганига амин экансан, нега унга ишонмайсан?\n– Нега ишонмас эканман! – каловланарди Абу Жаҳл. – Мен унинг оғзидан чиққан ҳар бир гап тўғри эканига ишонаман!\n– Унда нега Исломни қабул қилмаяпсан?\nСиз Абу Жаҳлнинг шу саволга берган жавобига эътибор беринг-а, қанчалар катта ибрат бор бу жавобда биз ожизлар учун:\n– Муҳаммаднинг (соллаллоҳу алайҳи васаллам) тўғри гапираётганига ақлим етиб турибди, лекин менга бир нарса ҳеч тинчлик бермайди: мендек аслзода, бадавлат одам турганда Яратганнинг уни пайғамбар этиб танлаганини ҳеч ҳазм қилолмайман, шунга ичим ёнади! Нега мен эмас, дейман! Нега мен эмас?!\nАйни шу жумла сизга ҳам тинчлик бермай қўяди-а гоҳ-гоҳида? Кибр ва ғурур ақлингизни маҳв этганида, кимларнингдир обрўси, мартабаси, ютуғи, ақли сизникидан ортиқ эканини ҳазм қилолмай қолганингизда, шу шайтоний фикр қалбингизни заҳарлайди. Айнан у аслзода Амрни шаккок Абу Жаҳлга айлантирган эди, ҳушёр бўлмасангиз, сизни ҳам навбатдаги «Абу Жаҳл»га айлантиради... Кибрингиздан эҳтиёт бўлинг!\nМақолалар Абу Жаҳл


Голливуднинг “олтин асри” актрисаси Жоан Лесли 90 ёшида оламдан ўтди\n18:33 / 16.10.2015\nЖоан Лесли, “Сержант Йорк”, “Қўшин учун голливудча тузоқ” ва “Дудл Денди янкилар” фильмларида роль ижро этган актриса Жоан Лесли Лос-Анжелесда 90 ёшида оламдан ўтди, деб ёзмоқда Los Angeles Times нашри.\nАктрисани Голливуднинг фахрийси ҳисоблашарди. У Раул Уолшнинг “Юқори Сьерра” кинокартинасида роль ижро этганида 15 ёшда бўлган.\nЛесли 16 ёшга тўлганда Warner Brothers кинокомпанияси унга “Сержант Йорк” фильмидаги бош роль ижросини таклиф этади.\n40-йилларнинг ўрталарига келиб, актриса Warner Bros. Компанияси билан шартномасини бекор қилади. Кичик студия билан шартнома тузади ва реклама роликларида тушиб юради. 1950 йилда Лесли турмушга чиқади ва эгиз фарзандлар кўради. Болалар катта бўлгунга қадар гоҳ-гоҳида турли фильмлардаги роли билан катта экранларда пайдо бўлиб юради. Актриса, шунингдек, хайрия ишлари билан ҳам шуғулланган.\nУнинг турмуш ўртоғи, врач Уильям Колдуэлл 2000 йилда оламдан ўтган эди. Жоан леслидан икки қиз фарзанд қолди.


Жаҳон банки иқтисодий ислоҳотлар вақтида аҳолининг кам таъминланган қатламини қўллаб қувватлаш учун Ўзбекистонга 50 миллион доллар ажратди.\nТОШКЕНТ, 2 июл – Sputnik. Жаҳон банкининг директорлар кенгаши Ўзбекистонга 50 миллион доллар миқдорида кредит ажратишга қарор қилди, деб хабар қилмоқда Sputnik мухбири.\nУшбу маблағлар “Ижтимоий ҳимоя тизимини мустаҳкамлашга” йўналтирилади. Лойиҳани амалга ошириш жараёнида озиқ-овқат маҳсулотлари ҳамда коммунал хизматлар нархи ошишидан азият чекаётган, кам таъминланган шахсларнинг махсус рўйхати тузилади.\nШунингдек аҳоли орасида бандлик даражасини оширишга қаратилган лойиҳаларга ҳам маблағ ажратилади. Масалан, тадбиркорлик кўникмаларини оширишга қаратилган дарслар, профессионал техник дарслар ташкил қилинади.\nУндан ташқари иш қидираётган фуқароларга ёрдам бериш учун Меҳнат вазирлиги билан ҳамкорликда махсус ахборот базаси ташкил қилинади.\n“Ушбу лойиҳа Ўзбекистонда амалга оширилаётган улкан иқтисодий ўзгаришлар даврида фуқароларга ёрдам бериш мақсадида амалга оширилмоқда”, - деди Жаҳон банкининг Ўзбекистондаки ваколатхонаси раҳбари Хидеки Мори.\nЭслатиб ўтамиз, шу вақтга қадар Жаҳон банки Ўзбекистонга умумий қиймати 4,1 миллиард доллар бўлган 23та лойиҳани амалга оширишда ёрдам бермоқда. Жаҳон банки ёрдам бераётган лойиҳалар макроиқтисодий ислоҳотлар, қишлоқ ва сув хўжалигини бошқариш, энергетика, транспорт, соғлиқни сақлаш, таълим ва шаҳар бошқаруви соҳаларини ривожлантиришга қаратилган.


08 апрел 2020, Тошкент вақти: 17:06\nЎзбекистон Олий Мажлис Сенатида тузилган махсус комиссия турли вилоятларда семинарлар уюштириб, аҳолини май-июнь ойларида ўтадиган маҳаллий сайловларда "энг муносиб оқсоқоллар"ни сайлашга ҳозирламоқда. "Халқ сўзи" газетаси Фарғона, Наманган, Андижон ва Қорақалпоғистонда бу борадаги семинарлардан ҳикоя қилди. Аксар маҳалла фаоллари сайланадиган оқсоқоллар ҳозирдан аниқ эканини айтмоқда.\nБу йил май ва июнь ойларида бўладиган маҳаллий сайловларда маҳалла фуқаролар йиғинига 9 минг 764 оқсоқол ва уларнинг 99 мингдан ортиқ маслаҳатчисини сайлаш режалаштирилган.\n"Халқ сўзи" газетасининг хабар қилишича, жойларда аҳолига "фуқаролар йиғинлари раислари ҳамда уларнинг маслаҳатчилари лавозимларига муносиб номзодлар кўрсатишнинг аҳамияти" тушунтирилмоқда.\nБунда "Олий Мажлис Сенати Кенгаши кўмаклашувчи комиссияси, ҳудудий кўмаклашувчи комиссиялар аъзолари, уларнинг ҳузуридаги ахборот хизматлари вакиллари, “Маҳалла” хайрия жамоат фонди ҳудудий бўлимлари раислари, сайловни ташкил этиш ва ўтказиш бўйича ишчи гуруҳларнинг раҳбарлари ҳамда оммавий ахборот воситалари ходимлари" иштирокида ташкил қилинган семинарлар қўл келмоқда.\nСеминарда иштирок этаётган маҳаллий органларнинг масъуллари сайловга тайёргарлик олиймақом суратда бораётгани, айрим туманларда ҳозирданоқ овоз бериш участкалари ва сайлов бюллетенлари тайёрлаб қўйилганини айтмоқдалар.\nНомзодлар рўйхати қарийб тайёр\nТошкент шаҳри Олмозор туманидаги маҳалла фаолларидан бирининг Озодликка айтишича, шу кунда номзодлар рўйхатини тайёрлаш якунига етмоқда.\nАмалдаги маҳалла оқсоқолининг ўзи тузган рўйхатдаги номзодларни туман ҳокимиятидаги махсус гуруҳ сараламоқда:\n- Маҳалла йиғинидаги ишчи гуруҳ маҳалла аҳли талаби асосида номзодларни танлаяпти, маҳалла оқсоқоли уларнинг таржима ҳоли билан ҳокимиятдаги махсус комиссиясига жўнатаяпти, улар тасдиқлаган номзодлар қолаяпти, тасдиқламаганининг ўрнига яна янгиси жўнатиляпти. Энди мана апрель ойидан аҳоли билан иш бошланди, оқсоқолларни сайлаш масаласида тушунтириш ишлари бошланди, - деди исмини ошкор қилмаган маҳалла фаоли.\nТошкент вилояти Қибрай туманида истиқомат қиладиган тингловчи Ғофур ака бу йил маҳалла йиғинлари раислиги учун сайловларнинг бошланғич қисмида демократик аломатлар кўринмоқда, дейди:\n- Авваллари сайланиши аниқ битта оқсоқолнинг ёнига номига кўрсатилган 3-4 кишини номи бўларди, шунақа қилиб ўтказиб юборилади. Бу йил маҳалла, ҳокимият ва бошқа органлардан одамлар келиб, кўчама-кўча юриб, номзодликка лойиқ одамларни қидириб юрибди, гаплашишяпти. Мен хурсанд бўлдим, демократияни қаердандир бошлаш керакку, шуни маҳалладан бошлаган бўлсак, ажабмас, - дейди Ғофур ака.\nУнинг айтишича, бу йил оқсоқоликка сайланаётган номзодларни ёшартириш тавсия қилинган. Тошкент шаҳридаги маҳалла йиғинларидан олинган маълумотга кўра, бу йил номзодларнинг 35 ёшдан 55 ёшгача, баъзи маҳаллаларда 57 ёшгача бўлиши ҳамда имкон қадар олий маълумотли эркак киши бўлиши сўралмоқда.\nОлмазор туманидаги маҳалла фаолининг фикрича эса бу йилги сайловнинг аввалгиларидан жиддий фарқи бўлмайди.\nУнинг маҳалласида 10 йилдан бери оқсоқоллик қилиб келаётган кишининг яна сайланиши кутилмоқда:\n- Бу йил 10 йил бўлди, 4 марта қайта сайланганлар. Энди у кишини ҳамма танийди, билади, шунинг учун яна сайланса майли, деб туришибди. Чунки, кейин келадиган одам бу кишиданда ёмон бўлишидан чўчишади. Ҳокимиятдагиларга ҳам шу киши маъқул аслида. Уларнинг маҳалладаги кўзу-қулоғига айланиб қолганлар. Бу киши уларга муаммо туғдирадиган, уларга қаршилик кўрсатадиган иш қилмайдилар. Раҳбарлар билан қандай муомала қилишни яхши биладилар, - дейди исмини очиқлашни истамаган маҳалла фаоли.\nБу киши маҳалла йиғинлари раислигига сайлов ва айни пайтда маҳалла йиғини фаолиятига доир қонунчилик жиддий ислоҳотларга муҳтожлигини эътироф этиб ўтди.\nУ киши, хусусан, оқсоқоллик ва маҳалла йиғини ишини назорат қиладиган тафтиш комиссиялари раҳбарлиги учун номзодларнинг амалдаги маҳалла оқсоқоллари томонидан кўрсатилишини Ўзбекистон ҳукумати даъво қилиб келаётган демократик принципларга зид эканини таъкидлади.\nМаҳалла фаоли: Оқсоқолни сайлаш тизимини ўзгартириш керак\nСенат қошидаги "Фуқаролар йиғинлари раислари (оқсоқоллари) ва уларнинг маслаҳатчилари сайловини ташкил этиш ҳамда ўтказишга кўмаклашувчи комиссияси" эса жойларда оқсоқоллик ва уларнинг маслаҳатчилари учун кўрсатилган номзодларни танлаш ва сайлашга бош-қош бўлади.\nСайланадиган оқсоқоллар номзодини эса амалдаги маҳалла оқсоқоли кўрсатади, туман ва шаҳар ҳокимликлари кўрсатилган номзодларни саралаб, тасдиқлаб беради. Бир оқсоқол кетма-кет чекланмаган муддатга қайта сайланаши мумкин.


"Шўртан" жамоаси 19 ёшда! / CHAMPIONAT.asia\n"Шўртан" жамоаси 19 ёшда!\n06 ноя 21:28\nТарихий манбаларга суянган ҳолда шуни айтиш мумкинки, Қашқадарё вилоятининг Ғузор туманида миллионлар севган футбол ХХ асрнинг ўрталаридан эътиборан, халқ севган оммавий спорт тури сифатида ўйнала бошланган эди.\nРасман олиб қараганда эса футбол Ғузорда илк бор ХХ асрнинг 70-йилларида тўла шаклланди.\nАйнан 1970 йилга келиб, туман марказида жойлашган “Ғафур Ғулом” номли мактаб қошида спорт-интернат иш бошлади. Бу эса Ғузорда ҳар йили бир неча ўнлаб ёш истеъдод соҳибларининг кашф бўлишига замин яратди.\nФутбол масканида камол топа бошлаган истеъдодли болалар турли футбол мусобақаларида тобланишар эди. Вақти келиб шу ёшлардан “биринчи қалдирғочлар” вояга етишди. Бунга мос равишда маҳаллий аҳоли талаби ва эҳтиёжидан келиб чиқиб, 1975 йилда туман марказида ҳозирги Марказий стадион ҳашар йўли билан қуриб битказилди. Ўз стадионига эга бўлган ғузорлик чарм тўп усталари “Оқ олтин” номи билан катта футболдаги илк фаолиятини бошлади. Ғузор футболининг тамал тошини қўйган, кўплаб ёшларга устозлик қилган марҳум Эшмурод бобо Чоршанбиев барча ишларда бош-қош бўлди. “Оқ олтин” футболчилари 1986 йилдан бошлаб бир неча мавсум собиқ Иттифоқ чемпионатининг Республика миқёсидаги мусобақасида тўп суришди.\nЙиллар ўтиши билан Эшмурод бобонинг ёрдамчилари ҳам, футболга ошно тутинган ёш истеъдодлар ҳам туманда кўпайиб борди. Натижада бир эмас икки-учта жамоага етадиган даражадаги футболчилар камол топишди. Мустақиллик йилларида янада кенгайган имкониятлар эндиликда Ғузорда нафақат вилоят миқёсидаги мусобақаларга, балки олий ва биринчи лига ўйинларига бўлган қизиқишни ҳам кучайтириб юборди. Туман футболининг асосчиси Эшмурод бобо катта жамоани иккига бўлиш режасини илгари сурди. “Оқ олтин” иккига бўлинди. Жамоанинг бирига “Шўртан”, иккинчисига “Ёшлик”, дея ном берилди. Эшмурод Чоршанбиевнинг ўзи ёшлар билан ишлаш, уларни ҳам акалари сафига қўшиш мақсадида “Ёшлик”да қолди. “Шўртан”га эса Баҳодир Аҳмедов устозлик қиладиган бўлди. Шундан сўнг иккала жамоа ўртасида соғлом рақобат юзага келди.\nБу орада Ғузор футболи жонкуярларининг саъй-ҳаракатлари ҳамда елиб югуришлари билан 1994 йилнинг 5 ноябрь санасида “Шўртан” Профессионал футбол клуби расман юридик мақом - статусга эга бўлди. Ана ўша орадан ўтган қисқа, лекин шарафли йиллар давомида Ғузор жамоаси босқичма-босқич ривожланиш пиллапояларидан юксаклик сари кўтарилиб борди. Аввал вилоят чемпионатида, кейин Ўзбекистон Республикаси биринчилигида муваффақият қозонган “Шўртан” ПФК 2005 йилдан эса ўзининг мамлакат олий лигасидаги юришини бошлади. 2010 йилги мавсумда олий лига баҳсларида фахрли тўртинчи ўрин ва Ўзбекистон Кубоги ўйинларида финалга қадар етиб борган ғузорликлар жамоаси навбатдаги йилдан эътиборан илк бор Осиё футбол Конфедерацияси Кубоги турнирида иштирок этиш ҳуқуқини қўлга киритишди. Бу бир туман миқёсидаги жамоа ва унинг ашаддий ҳамда фидоий мухлислари учун чин маънодаги ҳақиқий байрам, шунингдек тарихий воқеилик эди. Шу ўринда яна бир гап: “Шўртан”нинг Профессионал клуб даражасида шаклланиб боришида муносиб ҳиссаларини қўшган фидоий мухлислар Ғузор тумани, унинг ҳудудий тарихига асосланган ҳолда ўз севимли жамоаларига жаҳон футболида кенг қўлланиш анаъанасига ҳамоҳанг равишда муносиб, чиройли, мазмун ва моҳиятга эга атама, яъни лақаб қўйишда жонбозлик кўрсатишди. Хайрулло Пирназаров раҳбарлигидаги мухлислар клуби “Шўртан”га донолик, ақл ва шижоат, ҳужумкорлик, куч, ирода, ботирлик, мардлик рамзиларини англатувчи “ОҚ БЎРИЛАР” атамасини тақдим этишди.\nБугун кунда - яъни ўзининг ташкил топганлигига 19 йил тўлганлигини нишонлаётган “Шўртан” Профессионал футбол клуби, унинг раҳбарияти, ҳомийлари, мураббийлар гуруҳи, барча ходимлари, футболчилари, Ғузордаги марказий стадион маъмурияти ва барча мухлисларига энг яхши тилаклар, клубнинг бундан кейинги фаолиятига, футбол оламида янада юксак чўққиларни забт этишда омадлар, муваффақиятлар тилаймиз.


Нуқталар — Dilkashradio.com\nАссалому алайкум ғамхўр опа-сингиллар. Айни қиш кунлари кечмоқда. Бундай пайтларда оила аъзоларимиздан бирортаси шамоллаб қолмасин-да ишқилиб, деб ҳавотирда бўламиз. Аммо барибир, оиламиздан кимдир шамоллаб қолади. Бундай ҳолатларга етарлича эътибор қаратилмаса, оддийгина шамоллаш ҳам тананинг бошқа аъзоларини жиддий зарарлаши мумкин. Маълумотларга кўра, шамоллашнинг олдини олиш одам умрини 10-15 йилга узайтириши мумкин экан. Агар оила аъзоларингиздан бирортаси шамоллаб қолган бўлса, нуқта машқлари сизга қўл келади. Бундай пайтда турли дори-дармонлар истеъмол қилишга шошмасдан, оддий ва жуда осон машқлар билан кутилган натижага эришиш мумкин. Нафас олиш тизимининг юқори қисмларида шамоллаш аломатлари пайдо бўлган заҳоти ишга киришинг\nКўкрак олдидан елкалар ва кўкрак ёйиғигача, орқа томондан эса бўйин умуртқасидан бел умуртқасигача керакли нуқталар уқаланади. Бу машқлар катталарда 24-27 дақиқа, болаларда 21-23 дақиқа, ёшига тўлмаган чақалоқларда 2-10 дақиқа давомида бажарилади. Биринчи босқич машқлар ҳар бир нуқтада 3-5 дақиқа давомида оҳиста ва босим билан қилинади. Шамоллашнинг дастлабки босқичи – енгил турларида қуйидаги нуқталарни уқалаш орқали машқлар бажарилади. Бунинг учун киши қорин билан ётган ҳолатда бир вақтнинг ўзида ўнг ва чап томонда жойлашган нуқталар бараварига уқаланади. Хўш, бу нуқталар қаерда жойлашган? 1-нуқта – орқа соҳанинг ўрта чизиғидан 2 ва 3 – кўкрак умуртқаси оралиғида жойлашган. 2-нуқта – бошнинг соч ўсган чегарасида жойлашган. 3-нуқта – энса суяги дўмбоғи тагидаги чуқурчада жойлашган.\n4-нуқта – орқа соҳанинг ўрта чизиғидан 3-4кўкрак умуртқалари оралиғида жойлашган. 5-нуқта – тананинг олдинги ўрта чизиғида, ўмров суягининг кўкрак билан туташган чуқурчасида жойлашган. 6-нуқта – букилган билак бурмасининг катта бармоқ томонида. Бу нуқта уқаланганда, бемор ўтирган ҳолатда бўлиши озим. Шамоллашнинг кейинги даврида, бурундан суюқлик оққан, аксириб юрган вақтларида нуқтали машқнинг иккинчи босқичи фойда беради. Бу машқлар юз соҳасида олиб борилиб, шамоллаган кишида қанчалик эрта бошланса, натижага эришиш ҳам шунча осон бўлади. 1-нуқта – юзда, буруннинг ён қанотлари юқорисида жойлашган. 2–нуқта–1-нуқтадан юқори лабга туширилган ёйсимон чизиқнинг кесишган жойида машқ ўнг ва чап томонда бажарилади. 3-нуқта – яқона, буруннинг учида жойлашган.\n4-нуқта – кўзнинг ички бурчагидан 2-3мм бурун томонда жойлашган. Бу машқлар кўрсаткич бармоқ ёстиқчаси ёрдамида бажарилади. Яқинларингиз шамоллаб қолганида, ушбу машқларни эринмасдан, қунт билан бажариб кўринг, иккинчи –учинчи уринишдан кейин фойдасини сезасиз. Агар нуқталар қаердалигини билишни истасангиз, бизнинг www.najot.com сайтимиздан ушбу суҳбат матнини топасиз. Керакли маълумотни олгач, бирор бир фарзандингизда нуқталарни белгилаб олинг ва машқ қилиб кўринг. Бир неча марта машқ қилганингиздан сўнг бу сизга ёд бўлиб қолади. Бу билан фарзандингиз саломатлиги тикланади, ҳам сиз нуқтали машқ қилиш усулини билиб оласиз. Бу сизга қўшимча маҳорат дарси бўлади.


"Халқ банки"даги техник муаммо боис болалар нафақаси 2 ойга кечикди\n01 декабр 2020, Тошкент вақти: 11:24\nЎзбекистонлик ёш болали оилалар нафақа пулларини ойлаб ололмаётгани айтилади\nҚорақалпоғистоннинг Амударё туманида болалар нафақа пули 2 ойдан буён берилмаётганидан шикоят бўлди. Айтилишича, пахта йиғим-терими арафасида нақд пул тақчиллашгани боис, нафақа кечикмоқда. "Халқ банки" мутасаддилари эса бунга техник муаммо сабаблигини айтиб, нақд пул тақчиллигини инкор қилди.\nҚорақалпоғистоннинг Амударё туманида истиқомат қилувчи икки боланинг онаси Гўзал 2 ойдан буён “Халқ банки”нинг Амударё филиалига қатнаётгани, аммо болаларига нафақа пулини ололмаётганидан Озодликка арз қилди:\n“Ассалому алайкум, бизлар икки ойдан бери бола пулини ололмаяпмиз, шуни текширишни иложи борми? Манғит шаҳридаги банкка бир ойдан бери қатнаймиз. Ҳар куни ана бўлади, бугун после обед бўлади, деб алдайди. Энди буларнинг устидан кимга шикоят қилишимизни билмаймиз”, деб ёзади амударёлик Гўзал.\nЎзбекистон “Халқ банки”нинг Амударё тумани филиалининг ўзини таништирмаган мулозими Озодлик билан суҳбатда болалар нафақа пулларининг кечикиши техник сабаблар билан боғлиқлигини айтди:\n- Ҳозир тўла онлайн системасига ўтяпмиз, шунга озгина задержка бўлди. Ҳозир мутахассисларимиз шунинг устида кечаю кундуз ишлаяпти. Ҳаммани 100 фоиз пластикка ўтказяпмиз. Ҳақиқатан ҳам июль ва август ойлари учун қийналяпмиз. Худо хоҳласа, тез кунларда изига тушиб кетади. Пул бор, фақат техник сабаб шундай бўлиб қолди, - деди банк мулозими.\nСамарқанд вилоятининг Ургут туманида истиқомат қилувчи Тўланбой ҳам болалар нафақа пуллари 3 ойда битта қилиб берилаётганини айтади:\n- Мен ҳам битта фарзандимга 192 минг сўм нафақа пули оламан. Лекин “Халқ банки”нинг Ургут тумани филиали ҳар уч ойда битта қилиб пластикка ташлаб беряпти. Бунинг устига пластикдаги пулни нақд қилиш имкони йўқ. Нақд пул керак бўлса. дўконлар 10-15 фоиз ҳисобига алмаштириб беряпти, - деди Тўланбой.\nЎзбекистонликларга кўра, 100 фоиз пластик карточкага ўтказилаётган болалар нафақа пулини нақдга айлантириш жараёнида пулининг бир қисмини йўқотаётгани оилаларни қийин аҳволга солиб қўяётган бир жиҳат бўлса, иккинчи жиҳат, жойларда болаларга нафақа пулини тайинлашда пора талаб қилиш ҳолатлари кўп кузатилаётганидир.\nЖумладан, Озодликнинг “Одноклассники” саҳифасида ҳам айни муаммодан арз қилаётган муштарийлар сони кўплаб ва баъзи шарҳлар қуйида ўзгаришсиз чоп этилмоқда:\n“МЕН ЖУДА САРСОН БЎЛИБ, ҲУЖЖАТЛАРНИ ТЎҒИРЛАДИМ ВА ТОПШИРУВДИМ. ЛЕКИН АНА ЧИҚАДИ, МАНА КЕЛАДИ, ДЕБ АЛДАБ БЕРИШМАДИ.!!”\n“Вобше пул олобсилами деб сурайлар, топган бахонаси отаси Россияга ишлаяпти, улани узлари еб ётибди, даже кам таминланган оилаларга етим есирларга бериладиган пулни хам уялмасдан уз боласига ёки кариндош уругларига тугирлаб олиб ейди. Етимни хаки бир куни тешиб чикади у харомилани. Бизда хакикат йук”.\n“Хозирги кунда ёш болаларнинг пулини олиш ун документга канча харажат икки уч ой югирасиз яна биринчи ойлигини улар олади кейин эгаси бир ой олиб бир олмайсиз буларнинг боханаси куп иш хаки ошиб кетди деб айтади лекин катта ишда ишлайдиганлар ёки гапи утадиганлар тулик олади”.\n“Тугри айтасан болам мени кизимни 3 фарзанди бор учаласига нафака тугул суюнчи пули хам олгани йук сабаби ишламас эмиш еки домком секретарига нафакани 3 ойлигини берасан нафака оласан еки хеч нарса йук.ана шунака”.\nБолалар нафақаси ва пенсия таъминоти билан боғлиқ муаммолар бўлса Озодлик радиосига хбаар беришингизни сўраймиз.


Борис Жонсон Англия футболини ислоҳ қилиш режасини танқид қилди - Халқ сўзи\nБорис Жонсон Англия футболини ислоҳ қилиш режасини танқид қилди\n12:17 13 Октябр 2020 Дунё\nБуюк Британия бош вазири Борис Жонсон «Ливерпул» ва «Манчестер Юнайтед»нинг Англия Премьер-лигасини (Премьер-лига) ислоҳ қилиш ғоясига қарши чиқди.\nОлдинроқ мазкур клублар раҳбарияти «Катта картина» номли лойиҳа устида иш олиб бораётгани, унга кўра жамоалар сони 20 тадан 18 тагача қисқартирилиши, Англия Лига Кубоги ва мамлакат Суперкубоги бекор қилиниши ҳақида хабар берилган эди. Шунингдек, инглиз жамоаларининг даромадларини тақсимлаш таркиби ўзгаради.\nЖонсоннинг фикрига кўра, бундай парда ортидаги «ўйин»лар клуб раҳбариятига бўлган ишончга путур етказади.\n"Футбол лигаси (EFL) клубларини қўллаб-қувватлашга келсак, раҳбарият бизни коронавирус туфайли бирон бир клубнинг банкрот бўлишига йўл қўймасликларига ишонтирди. Биз уларда буни олдини олиш учун имконият борлигини биламиз", деган Жонсон.\nШунингдек, Буюк Британия Бош вазири Премьер-лига ва Англия футбол лигасини конструктив мулоқотни давом эттиришга чақирди.


Сиз улуғ муаллим, мураббий устоз! | Ўзбекистон "Адолат" социал-демократик партияси\nСиз улуғ муаллим, мураббий устоз!\n29 Сентябрь, 18:09 • Ёш адолатчилар, Хоразм вилояти, Янгиликлар • 51 марта кўрилди • Комментариев к записи Сиз улуғ муаллим, мураббий устоз! нет\nМаълумки мамлакатимизнинг барча ҳудудларида 1 октябрь “Устоз ва мураббийлар” куни кенг нишонланмоқда. Шу ўринда Ўзбекистон “Адолат” социал-демократик партияси Хоразм вилоят ташкилоти томонидан ҳам партиямиз электорати бўлган таълим соҳаси вакиллари ҳамда устоз мураббийлар иштирокида тадбирлар, учрашув ва давра сухбатлари қизғин паллага кирган.\nХусусан, партиянинг Урганч шаҳар Кенгаши, Урганч давлат университети қошидаги академик лицей билан ҳамкорликда ўтказилган тадбири ҳам юқори савияда ташкил этилди.\nТадбирга партия фаоллари, депутатлари, мазкур лицейнинг ўқитувчи ва ўқувчилари, “Истеъдод клуби” аъзолари ҳамда оммавий ахборот воситалари вакиллари иштирок этишди.\nТабир аввалида устоз, мураббийларнинг ҳаёти ва ижоди акс этган кўргазма намойиш этилди.\nТадбирни Урганч давлат университети қошидаги академик лицей директори Аллаёр Қутлимурадов кириш сўзи билан очиб берди.\nА.Қутлимурадов истиқлолимиз шарофати билан барча соҳалар каби таълим соҳасига ҳам чуқур эътибор қаратилаётгани, ўқитувчи касбининг машаққатли қирралари, унинг фидойилик талаб этишига тўхталди. Ўзбекистон “Адолат” социал-демократик партияси фаоллари ҳар доим лицейнинг ўқитувчилари ва ўқувчилари орасида бўлиб, илғор ғоялар борасида тадбирлар ташкил этишади. Хамкорлигимиз кундан-кунга мустаҳкамланиб бораётгани юртимиз ободлигию, фарзандларимиз камоли учун хизмат қилиши шубҳасиз.\nШунингдек, тадбирда сўзга чиққан партия фаоллари томонидан ўқитувчи касби энг масъулиятли ва энг машаққатли, аммо энг шарафли касб эканлиги, партиямиз электорати бўлган таълим соҳаси вакиллари доим партия фаолларига қўшқанот, ҳамфикр бўлиб келаётгани, ҳамжиҳатликда фаолият олиб борилаётгани хусусида сўз юритилди.\nТадбир давомида лицейда фаолият юритаётган бир қатор партия фаолларига партиянинг ташаккурномаси ва эсдалик совғалари топширилди.\nМеҳрибон Қўшназарова, лицейнинг она тили ва адабиёт ўқитувчиси, Ўрта махсус касб-ҳунар таълими аълочиси, партия фаоли:\n– Фаолиятим давомида эришган ютуқларга албатта “Адолат” СДПнинг муносиб ҳиссаси катта. Партиядошларим ҳар доим мени эзгу ишларга, ташаббускорликка, ўз касбимга бўлган масъулиятни оширишга чорлашади. Уларнинг эътиборидан ҳар доим илҳомланганман. Мана бугун ҳам меҳнатларимни эътиборсиз қолдиришмади. Партиянинг навбатдаги ташаккурномасига сазовор бўлдим. Миннатдорман.\n“Истеъдод” клуби раҳбари, партия фаоли Биби Мариям Бегимованинг янги чоп этилган “Саодат тонги” номли шеърий китобининг тақдимоти тадбирга янада файз қўшди. Устоз, мураббийлар мазкур китобнинг ёшларимизни Ватанни севиш ва уни ардоқлаш, устозларга эҳтиром руҳида тарбиялашдаги муҳим жиҳатлари тўғрисида сўз юритишди. Муаллиф ушбу китобни байрам совғаси сифатида устозларга тақдим этди.\nТадбирда лицейнинг иқтидорли ўқувчилари, “Истедод клуби” аъзоларининг бир гуруҳига партиянинг “Адолат дўпписи” ҳамда “Адолат белбоғи” совғалари ва сертификатини тантанали топширилиши байрам тадбирига янада кўркамлик бағишлади.\nЛобар Раҳимова, лицей ўқувчиси, Клуб аъзоси:\n— Партия ходимлари томонидан “Адолат дўпписи” дугоналарим бошларига кийгизилганда жуда ҳавас қилар эдим. Бугун мен ҳам орзумга эришдим. Мен ҳам “Адолат дўпписи”га сазовор бўлдим. Интилганга толе ёр эканига яна бир карра ишондим. Бу эътибор менга қанчадан-қанча орзуларим сари илдам боришга куч бағишлайди. Устозларимиз омон бўлишсин. Уларни меҳнатларини оқлашга сўз бераман.\nТадбир сўнгида лицейнинг иқтидорли ўқувчилари ҳамда “Истедод клуби” аъзоларининг “Ватан”, “Устоз”, “Устозга эхтиром” каби шеър ва қўшиқлари, саҳна кўринишлари иштирокчиларга кўтаринкилик бағишлади.\nСиз улуғ муаллим, мураббий устоз! was last modified: Сентябрь 29th, 2018 by matbuot\n« Устоз отангдек улуғ Ҳукумат депутат сўровига жавоб берди »


Добавлено: 27.07.2016, 10:51\nҲукумат қуролли кучлари “Ислом давлати” террорчилик гуруҳи раҳбарларидан бирини Афғонистонда ўлдирди. Ўтказилган рейд давомида 120 дан ортиқ террорчилар йўқ қилинган, деб хабар берди “Lenta.ru” нашри.\nЭкспертларнинг фикрича, Эмарати “Ислом давлати” террорчилик гуруҳининг кўзга кўринган раҳбарларидан, дала командирларидан бири бўлган. Унинг ўлими мамлакатдаги террорчилик гуруҳининг келгуси тезкор ишларига катта таъсир кўрсатиши мумкин. Мамлакат қуролли кучлари бир қанча террорчиларни йўқ қилиш билан бирга Қот вилоятини жангарилардан озод қилган. Бу уларнинг Қобул шаҳрида террорчилар томонидан амалга оширилган терактига жавоби бўлди.\n23 июль куни Қобул шаҳрида озчиликни ташкил этувчи ҳазорийлар томонидан ўтказилаётган миллий намойишда террорчи худкуш ўзини портлатиб юборган. Оқибатда 80 киши ҳалок бўлган, 231 киши яраланган. Ҳукуматнинг маълумот беришича, терактни 3 нафар террорчи амалга оширмоқчи бўлган. Улардан биригина ўзини портлатишга улгурган, иккинчисининг бомбаси портламай қолган, учинчиси эса воқеа жойида отиб, ўлдирилган.


Атиги 289 долларлик 5G-смартфон июндаёқ чиқади ва кейин у 145 долларгача арзонлашади! - Terabayt.Uz\nАтиги 289 долларлик 5G-смартфон июндаёқ чиқади ва кейин у 145 долларгача арзонлашади!\nChina Mobile компанияси Хитойдаги телекоммуникация хизматларининг асосий тақдим этувчиси ҳисобланади. Бундан ташқари, у ўзининг смартфонларини ҳам чиқаради ва улар замонавий функцияларни ҳамёнбоп нархда таклиф этиши билан ажралиб туради.\nЎҚИНГ: «Ёмон ҳаво». 5G бизни 80-йилларга қайтариб ташлайди(ми?)\nХабарларга қараганда, China Mobile кенг халқ оммаси учун энг арзон 5G-смартфонни тайёрламоқда. Ўзиям унинг тақдимоти яқин – кейинги ойдаёқ бўлиб ўтади!\nБешинчи авлод уяли алоқа тармоғини қўллаб-қувватловчи смартфонларнинг ўртача нархи ҳозирда 1000 доллар атрофида. China Mobile вице-президенти Цзянь Цинь (Jian Qin) эса, мазкур компания 5G-смартфонни атиги 280 долларга таклиф этишини айтди. Бугина эмас – бора-бора уларнинг нархи 145 долларгача туширилади, деган у.\n5G технологияларининг оммалашувини осонлаштириш мақсадида, China Mobile кўп ўлчамли биллинг моделини ўрганиб чиқаётир. Бунда абонентлар SIM-картани ёки телефон рақамини алмаштирмасдан туриб 5G тармоғига ўтиб кетаверишлари мумкин бўлади, дейди Цзянь Цинь.\nЎҚИНГ: Нидерландияда юздан ортиқ қушнинг ўлимига сабаб бўлган 5G синовини UzMobile Ўзбекистонда ҳам ўтказди\n#5G #5G тармоғи #Android смартфон #нархлар #5G-смартфони


"ИД" хорватиялик асирнинг боши танасидан жудо қилинганини тасдиқлади\n23 январ 2021, Тошкент вақти: 21:49\n“Исломий давлат” гуруҳи 13 август куни хорватиялик Томислав Салопек Мисрдаги жанггарилари тарафидан ўлдирилганини тасдиқлади.\nБир кун аввал хорватияликники дейилган бошсиз жасаднинг сурати жангарилар тарафидан интернетда тарқатилган эди.\nХорватия ташқи ишлар вазири Весна Пусич пайшанба куни Томислав Салопекни ўғирлаб кетган кетган гуруҳлар дастлаб у ишлаган Франциянинг геология ширкатидан пул талаб қилганини маълум қилди.\nБироқ жанггарилар қайта алоқага чиқмай, 5 августта Салопек “Исломий давлат” гуруҳининг Мисрдаги жанггарилари қўлида асирда эканини тасдиқловчи видео эълон қилинган.\nХорватия Бош вазири Зоран Миланович чоршанба куни Салопек ўлдирилганини тасдиқлай олмаслигини билдирган эди.


Туркманистонда Ички ишлар вазири алмашди\n17 май 2021, Тошкент вақти: 23:37\nТуркманистон президенти Қурбонқули Бердимуҳаммедов 29 май куни мамлакат Ички ишлар вазирини ишдан бўшатди.\nИнтерфакс агентлигининг билдиришича, президент қарори билан Ички ишлар вазири Ўразгелди Оманмурадов эгаллаб турган лавозимидан бўшатилган. Вазирнинг ишдан кетиши сабаблари ҳозирча ошкор қилинмади.\nШу куннинг ўзида Дошҳовуз вилоят полиция депарламентининг собиқ бошлиғи 35 ёшли Искандар Муликов президент қарори билан Туркманистон Ички ишлар вазири этиб тайинланди. Президент қарорини Туркманистон парламенти маъқуллади.


Ўзбекистон ҳукумати Елена Урлаева мол-мулкини рўйхатга олди - 30 Мая 2008 - Ҳимоячи\nШанба, 18.09.2021, 17:55\nГлавная » 2008 » Май » 30 » Ўзбекистон ҳукумати Елена Урлаева мол-мулкини рўйхатга олди\nЎзбекистон ҳукумати Елена Урлаева мол-мулкини рўйхатга олди\nUznews – Бугун милиционерлар ва суд ижрочилари ҳуқуқ ҳимоячиси Елена Урлаеванинг квартирасидаги мол-мулкини рўйхатга олишди ва уйдаги сув ва электр қувурларини кечиб ташлашди - буларнинг барчаси коммунал хизмат ҳаққини вақтида тўламагани учун.\n"Ўзбекистон ҳуқуқ ҳимоячилари Альянси" аъзоси, мамлакатдаги кўзга кўринган ҳуқуқ ҳимоячиларидан бири Елена Урлаева Тошкентдаги квартирасига кўрсатилган коммунал хизмат учун 48 минг (30 АҚШ доллари) қарздор экан.\nБу арзимас қарз Тошкент шаҳридаги Мирзо Улуғбек туман судининг Парпиев номли ҳакамини уни мол-мулкини рўйхатга олиш ва иссиқ сув ҳамда электрдан маҳрум қилиш учун буйруқ беришига етарли асос бўлган.\nУрлаева ўзининг шахсий квартирасида ўтказилаётган рейд ҳақида бугун эрталаб Тошкентдаги Қибрай туман судида фуқаро Зокир Зайниддинов ҳимояси учун борганда хабар топди. Ҳуқуқ ҳимоячисининг судда ҳозир бўлиши Зайниддинов ишини кўраётган суд ҳаками Насиба Мадиёровага ёқмади, у бир неча марта қўпол оҳангда Урлаевани суд залидан чиқиб кетишини талаб қилди.\nҲакамни Урлаева уйига бир гуруҳ милиционерлар ва суд ижрочиларини йўллаган Мирзо Улуғбек туман судидаги ҳамкасблари қўллаб юборишди.\nУрлаевага кўп ўтмай уйидан қўнғироқ қилишди. Қўнғироқ қилган киши уни уйига бир гуруҳ милиционерлар, икки суд ижрочиси, "Тошиссиқликэнергия" вакиллари, уч газ пайвандловчиси, икки ўспирин бостириб киришганини ва бу чақирилмаган меҳмонлар уни мол-мулкини рўйхатга олишаётганини айтган.\nТезда уйга етиб келган Урлаева, "Ўзбекистон ҳуқуқ ҳимоячилари Альянси"нинг хабар қилишича у ерда ҳақиқий тинтув ўтказилаётганига гувоҳ бўлган. Одамлар ҳамма нарсани кўздан кечиришар, шкафларни, ғаладонларни ва тахмонларни тинтишарди. Уни қайтиб келишича, газ пайвандловчилар иссиқ сув қувурлари ва электр симларини кесиб ташлашган эди.\nУрлаева улардан мол-мулкини рўйхатга олиш учун ордер ёки суд қарорини кўрсатишларини талаб қилганда, жавоб беришмаган ва секин- аста квартирадан чиқиб кетишган.\nКейинроқ маълум бўлишича, милиционерлар ва суд ижрочилари суд ҳаками Парпиевнинг СБ-379 рақамли буйруғига асосан иш кўришган.\nУрлаева ва унинг ҳамкасблари фикрича, бу рейд фақат уни ҳуқуқбонлик фаолияти билан боғлиқ. Барчага маълумки, Ўзбекистондаги ўнлаб ва юз минглаб фуқаролар қашшоқликлари сабабли коммунал хизмат ҳаққини тўлаш имкониятига эга эмаслар. Йиллаб коммунал хизмат ҳаққини тўламаган оилалар бор, уларни электр, газ ва сувдан қарзлари миллион сўмдан ошиб кетади.\nҲатто уларга ҳам Урлаева каби 48 минг сўм қарз учун бу қадар қаттиқ чора кўрилмайди, бундан ташқари, Урлаева ўз қарзини яқин кунларда тўлашини маълум қилган.\n50-ёшли Елена Урлаева Ўзбекистонда инсон ҳуқуқлари ғояси учун умрини бағишлаган таниқли кишилардан бири бўлиб қолмоқда. Уни кўплаб ҳамкасблари турмага ташланди, кўплари ўз ҳаётларини асраб қолиш учун мамлакатдан чиқиб кетишга мажбур бўлишди, лекин Урлаева Тошкентда қолмоқда ва бу мамлакатдаги инсон ҳуқуқлари учун курашни давом эттирмоқда.


Арсен Венгер: «Менда «Арсенал»даги келажагим борасида шубҳалар йўқ»\n10:22 / 29.03.2016\nАнглиянинг «Арсенал» клуби бош мураббийи Арсен Венгер ўзининг «канонирлар»га келгусида ҳам устозлик қилишига шубҳаси йўқлигини маълум қилган.\n«Чемпионликка курашаётган кунимиздан бошлаб бизга қаратилган танқидлар камаяётгани йўқ, деб ҳисоблайман. Айниқса «Тоттенҳэм»га қарши муваффақиятсиз ўйинимиздан кейин бу авж олди.\nМен ҳаётимнинг ҳар бир кунида ўзимнинг энг яхши кўрган жамоам учун боримни беришга ҳаракат қиламан. Агар мухлислар «Арсенал»га муносабатимни бирдамлик билан қўллаб-қувватлашса, нур устига аъло нур бўларди, аммо ўзимда ҳам қўлимдан келган барча ишни амалга ошириш учун ишонч бўлиши керак.\nКелгуси мавсумда ҳам «Арсенал» бош мураббийи бўлиб қолишимга ҳеч қандай шубҳам йўқ. Агар мен қандайдир ишни бажаришга киришсам, уни охиригача бажаришни истайман. Мен ҳар доим бу клуб учун боримни берганман. Ҳали бери жамоани тарк этмас эканман ҳаммаси шундай бўлиб қолади», – дея таъкидлади Венгер.


Мажолиси ҳакимул умма. Тақво ва тавозуъ | ukkosha.shosh.uz\nБош саҳифа » Илм » Мажолиси ҳакимул умма. Тақво ва тавозуъ\n10-мажлис. Ҳазрат Ашраф Али Таҳонавийнинг отаси хонадоний раис ҳамда сарват соҳиби эдилар. Тирикчилик сабаби бўлмиш касби ҳам ножоиз эмас эди. Лекин Ҳазратнинг назарида бироз шубҳали эди. Отаси вафот этгандан кейин меросдан ўз ҳиссасини олиш масаласида иккиланиш бўлди. У кишида ўзича ҳукм чиқариш одати йўқ эди. Ҳазрат Гангуҳийга хат ёзиб, савол қилдилар: “Мол шубҳали бўлгани сабабли ўз ҳиссамни олишга иккиланмоқдаман. Олмай десам, кейинчалик қийналиб қолмасмиканман, деб ўйланяпман”.\nЖавоб келди: “Агар ҳиссангизни олсангиз, фатво. Олмасангиз, тақво. Ташвиш эса, иншааллоҳ, сизга умр бўйи бўлмайди”.\nҲазрат Таҳонавий тақво томонини ихтиёр қилдилар. Ўзларининг ҳиссаси бўлмиш катта сармояни укаларига қолдирдилар. Мен отамдан эшитганманки, Ҳазрат Гангуҳий шундай дер эканлар: “Мавлоно Ашраф Алийнинг энг кичик тақвоси шуки, у отасининг меросидан ўз ҳиссасини олмаган”. Шундай ўринда тақво билан бирга ўз фикрига суянмай, улуғларнинг маслаҳатига амал қилиш жуда ҳакимона усул. Бунга Ҳазратнинг ўзлари ҳам ҳамиша амал қилардилар, бошқаларга шуни таъкидлар эдилар. Айтар эдиларки: “Инсонга шу нарса лозимки, ҳечам ўзбошимчалик билан иш қилмасин. Модомики, тартибдаги катта киши мавжуд бўлса, унинг маслаҳатига амал қилсин. Катталар бўлмаса, тенгқурлари билан маслаҳатлашсин. Улар ҳам бўлмаса кичикларнинг маслаҳати билан иш тутсин. “Тартибдаги катта” дейишимга сабаб шуки, аслида кимнинг катталиги фақат Аллоҳ таолога маълум”.\nАввалги: Мажолиси ҳакимул умма. 5-мажлис\nКейинги: Қуръони каримга амал қилиш ҳаққи


ЮНЕСКО бош директори Одри Азуле Бухорода ҳам бўлди - Халқ сўзи\nЮНЕСКО бош директори Одри Азуле Бухорода ҳам бўлди\n18:01 27 Август 2019 Жамият\nСамарқандда ташкил этилган халқаро конференция ҳамда “Шарқ тароналари” фестивалининг очилиш маросимида иштирок этган ЮНЕСКО бош директори Одри Азуле Бухорога ташриф буюрди.\nСамарқанд шаҳрида “Моддий ва номоддий маданий меросни асраш: долзарб муаммолари ва уларни ҳал қилиш стратегияси” мавзусида ташкил этилган халқаро конференция ҳамда “Шарқ тароналари” ўн иккинчи халқаро мусиқа фестивалининг тантанали очилиш маросимида иштирок этган ЮНЕСКО Бош директори Одри Азуле бугун, 27 август куни Бухорога ташриф буюрди. Бу ҳақда Бухоро вилоят ҳокимиги матбуот хизмати хабар берди.\nЮқори мартабали меҳмонни Бухоро халқаро аэропортида Ўзбекистон Республикаси Бош вазири ўринбосари А.Абдуҳакимов, Бухоро вилояти ҳокими Ў.Барноев кутиб олди.\nЮНЕСКО Умумжаҳон мероси рўйхатига кирган 157 мамлакатдаги 962 та объектнинг 9 таси Ўзбекистонда жойлашган. Хивадаги Ичан-қалъа, Самарқанд, Бухоро ва Шаҳрисабздаги тарихий марказлар, Ғарбий Тянь-Шань шулар жумласидандир.\nОдри Азуле ташриф давомида шариф шаҳардаги бир қатор ана шундай тарихий объектларни бориб кўрди. Хусусан, ЮНEСКО Бош директори Пойи Калон ансамбли, кўҳна Арк қўрғонини ҳайрат ва ҳавас билан томоша қилди. Сомонийлар мақбараси зиёратида бўлди. Тарихий ва меъморий обидалар, халқимизнинг миллий ҳунармандчилиги мартабали меҳмонда катта қизиқиш уйғотди.\nМаълумот учун: 2018 йил октябрь ойида Шавкат Мирзиёев Парижда Одри Азуле билан учрашуви чоғида Ўзбекистон билан ЮНЕСКО ўртасида 2018-2021 йилларга мўлжалланган қўшма Ҳаракатлар режаси қабул қилинган. Бу ҳужжат муносабатларни янги босқичга кўтариш, томонлар олдида турган вазифаларни биргаликда инновациялар орқали ҳал этиш ва барча йўналишларда ўзаро ҳамкорликни мустаҳкамлашга қаратилган.


Ўзбекистонлик ҳарбийлар АҚШлик ҳамкасблари билан тажриба алмашди\n12:26 / 08.07.2015\nЎзбекистон Марказий ҳарбий округининг ҳарбий қисмларидан бирида Ўзбекистон ва АҚШ ҳарбий хизматчиларининг ҳамкорликдаги машғулотлари якунларига бағишланган тадбир ўтказилди. Унда мудофаа вазирлигининг маъсул зобитлари иштирок этди.\nЖурналист Шавкат Аҳмедовнинг ёзишича, тадбир давомида тренинг иштирокчиларига сертификатлар берилди.\n“Минтақа барқарорлигини таъминлаш ишида Ўзбекистонниннг мустақил сиёсати муҳим ўрин тутади, – деди тренинг раҳбари, капитан Чейз МакКой. – Қуролли кучларингизнинг юқори даражадаги тайёргарлиги туфайли мамлакатингиз барқарор ва фаровондир. Тренинг жуда самарадор ўтказилди. Ундан кўзланган мақсад – иштирокчиларни ҳарбий соҳанинг охирги ютуқлари билан таништириш ва уларнинг малакасини оширишга тўлиқ эришилди”.\nАҚШдан ташриф буюрган меҳмонлар Тошкент, Жиззах, Самарқанд ва Бухородаги тарихий ёдгорликлар билан танишиб чиқишди ва улардан катта таассуротларга эга бўлди.


Тошкент-Бишкек: ахборот хуружи давом этмоқда\nИкки давлат президентлари Ўзбекистон ва Қирғизистон абадий дўст ва стратегик ҳамкор эканини эълон қилганига қарамай, ҳар икки давлат матбуотида қўшнисини қораловчи мақолалар тез-тез босилиб турибди.\nЎзбекистон ва Қирғизистон ўртасида ахборот хуружига асосланган дипломатик жанжал авжига чиқди. Ўзбекистон сайтлари Тошкентдаги Қирғизистон элчихонаси дипломатларини миллатчиликда ва нодипломатик ҳаракатларда айбламоқда. Қирғиз оммавий ахборот воситаларида эса Тошкент тарқатган маълумотлар инкор этилаяпти.\nЎзбекистон нашрларида Қирғизистоннинг Тошкентдаги элчихонаси 1-котиби Канатбек Шаршанбек ўзбек тез ёрдами шифокорларига қўл кўтаргани, уларни миллатига қараб камситгани ҳақида ёзиб чиқди. Ўзбек нашрларидаги хабарларга қараганда, қирғиз дипломати бундан аввал ҳам Тошкентдаги қўшниларига миллатларо нафрат деб баҳоланиши мумкин бўлган сўзларни айтган ва ўзбекларни мунтазам тарзда мазаҳлаб келган.\nҚирғизистоннинг Ўзбекистондаги элчихонаси дипломат ҳақиқатан ҳам қизишиб кетиб, ўзбек шифокорларига қўпол гапиргани, бунинг учун у тез ёрдам ходимларидан кечирим сўраганини тан олди. “Бироқ элчихонанинг 1-котиби миллатлараро нафрат туғдирувчи гапларни айтмаган ва ўзбек миллатини камситмаган”, дейилади элчихона баёнотида.\nОрадан бир неча кун ўтгач, Тошкентдаги Қирғизистон элчихонасининг яна бир ходими Абдумалик Шарипов маст аҳволда автомашина бошқаргани, уни тўхтатган милиция ходимларига “ўзбек ва қирғиз халқлари дўстлиги учун қадаҳ кўтариш”ни таклиф қилганини ёзиб чиқди.\nҚирғиз оммавий ахборот нашрлари эса бу маълумотларни ёритган ўзбек нашрларини ёлғончиликда ва вазиятни бўрттириб кўрсатишда айблаб жавоб қайтарди.\nҚирғизистон Ташқи ишлар вазирлиги ҳозирча бундай хабарларга расман жавоб бергани йўқ. Ташқи ишлар вазирлиги матбуот котиби Анара Абдирахманованинг айтишича, айни пайтда ўзбек нашрларидаги хабарлар юзасидан текширув ишлари олиб борилаяпти. Тошкентдаги элчихонанинг биринчи котиби Канатбек Шаршанбек Бишкекка чақиртириб олинган.\n- Канатбек Шаршанбек юзасидан ахборот агентликларига кимдир имзосиз мактуб жўнатган экан. У ҳозир Бишкекка чақиртириб олинган ва текширув ишлари олиб борилмоқда. Элчихонанинг иккинчи ходимига боғлиқ масалада эса фақат агентликлар ёзганидан бошқа маълумотга эга эмасмиз. Бу бўйича дипломатик каналлар орқали хат олганимиз йўқ. Тошкентдан расмий маълумот келгачгина иккинчи ходим масаласида ҳам текширув ўтказилади, -деди Анара Абдирахманова.\nҚирғиз томонининг билдиришича, ўзбек сайтларида ёритилган қирғиз дипломатларига оид воқеалар июль ойларининг ўрталарида бўлиб ўтган. Ўзбек нашрлари эса бу ҳақда фақат август ойининг ўрталарида, яни орадан бир ой ўтгач хабар бермоқда.\nҚирғизистонлик таҳлилчилар, шундан келиб чиққан ҳолда бундай вазиятни ахборот ҳуружи сифатида баҳоламоқда. Хавфсизлик масалалари бўйича эксперт Талант Раззақовнинг фикрича, Тошкент нашрларида қирғиз дипломатларига оид воқеаларнинг бир ойдан кейин эълон қилиниши ўзбек-қирғиз чегарасида қирғиз ҳарбийлари томонидан ўзбек чегарачилари отиб қўилгач бошланган Қирғизистонни ҳар томонлама обрўсизлантириш жараёнининг давомидир.\n-Бу масалада Ташқи ишлар вазирлиги Ўзбекистон томонига расмий жавоб қайтариши зарур. Негаки, дипломатларга нисбатан бундай фитналар халқаро тажрибада камдан-кам бўлган. Бу каби ахборот хуружларини тўхтатишни талаб қилиш керак. Ўзбекистон томони қўшнилар билан муомиласи ёмонлашган пайтда мана шу каби ахборот ҳуружини бошлаши кузатилган. Масалан, Тожикистонга нисбатан ҳам ўзбек матбуотида мана шундай қоралов кампанияси ўтказилган эди, -деди Талант Раззақов.\nЎзбекистон ва Қирғизистон ўртасидаги ахборот ҳуружи шу йилнинг 20 июнида ўзбек чегарачилари томонидан қирғиз фуқароси отиб ўлдирилгач бошланган эди. Июл ойида эса қирғиз чегарачилари Ўзбекистоннинг икки чегарачисини отиб ўлдиргач, бу ҳуруж янада кучайган. Томонлар бир - бирини иккиюзламачиликда, ёлғончиликда ва чегара ҳудудида турли фитналарни уюштираётганликда айблаган эди.\nДипломатларга қарши маълумотларнинг эълон қилиниши эса Қирғизистонда мазкур ахборот ҳуружининг давоми сифатида қабул қилинаяпти.